url: =Laipil mahmah numeino khat gensiat limthuak mahmah sese ~ ZD :: ZOMI DAILY\nposted on 21 March 2017 at 5:51 pm Lomkholna: Malaysia, News, Sawltak, World\nMalaysia gamsung ah SPM Exam acih uhpen athupi mahmah in aki ngaihsun khat ahihi. SPM ii a Long Form pen “Sijil Pelajaran Malaysia” hi a, Manglai in “Malaysian Certificate of Education” kici hi. Kawlgam hileh Tan 10 laivuan tawh kibangding a, US Education System hileh America’s K-12 tawh kikimding hi.\nNungdiak in SPM Exam panin Natasha Qisty Mohd Ridzuan akici numeino khatin Subject 9 aomlak ah avekin A+ vive ngahmawk a, siam kisa mahmah hi.\nAhi zongin hih numeino ii gualzawhna pen lungdampih sangsik in alanglam ah agensiasia honkhatmah omsese uhhi. (kuate sun uh hidinghiam?\nTuanu pen Negeri Sembilan State pan hi a, Tunku Kurshiah College (TKC) panin sang akah khat ahihi. A gualzawhna tungtawn in Reporters te’n Interview bawl uh a, tua Video pen Facebook ah akikoih ciangin kitheihthang Viral gawp hi.\nMalaysian gammi pawlkhat in Mangpau azatzia alawhzia pen gamdang awkaihlua, Foreign Accent limzatlua, Bahasa Malaysia zong hoihtak in apautheihloh om cihmah agensiasia mah omcitciat hi. Tuaban ah Natasha pen SPM Result lading in apaipen Makeup ki limnuhlua, a Makeup sahsaklua acitawh ahoihlohna vive in amu pawlkhat om citciat hi.\nVideo na etnopleh: Natasha Qisty menggegarkan tulang rusuk lelaki. Pandai dan cantik\nFacebook User khat bangin SPM ah A+ vive angah hangin apilna pen pamaih, amawknapi hi. Pilna tawh nasep ngahlo khading hi. Ahi zongin amel tawh nasep ngahzaw khading hi cisan citciat hi.\nHihbangdan lungsim neileh Negative Comment akhelkhel in apianuamdiak pen eibek ihkisakleh namdangte zong na tuacilai vevemawk uhhi.\nAtaktak in tuabang in ahoihlo in amuhteng uh lumlet uhhenla ahoihlam in mutheile uh nak lungkimhuai luamahmah hi.\nHih numeino pen lai pil keileh, Subject khempeuh A+ tawh gualhzawhna ngahlo hileh gensiat thuak hetloding hi. Gualzawhna angah ciangin gensiat athuakkha hipan hi. Hongki gensiatleh gualzawhna angah nahihlam kiphawk inla, lungdamzaw in. Singkung agahte bek in suangtawh denthuak kici hi.\nTuazahtawh lungsim limlangh cipak ni. ZD Sawltak #zomidaily\nPrevious: US gamsung alutding vanleng sungah Electronics Device agol zat kikhamding ~ ZD\nNext: Kuala Lumpur khualaizang aom Restaurant nih meikang ~ ZD\nBroccoli ankamlum te’n Cancer natna dalthei\nPilna or Siamna? ~ Dal Sian Hung


timestamp: atn

url: =Revolutionary Evolution of an Untold Legacy: Zomi akici minam omlo hilo a, Zomi in ciaptehna minam min a omlo bek ahi zaw hi.\n-I theih ding ah "Kawlgam ah Zomi a omlo hi" hongci uh hilo in, Zomi cih minvawh ciaptehna tawh aki ciamteh omlo hi cih bek hi.\n-Hih pen bang tawh kibang phial mawk hiam cih leh "Kawlgam" cih bang omlo hi. Leitungbup ah Kawlgam omlo hi cih tawh kibang hi.\nKawlgam cih pen Myanmar historical book, ethnic min leh dictionary sung ah "Kawlgam" cih kammal omlo hi. Ahi zong in Kawlgam a om lua hizaw a, Kawlte zong a om lua uh ahi hi.\n-Myanmar ah official ki ciaptehna sung ah "Minam phungpi (8)" phasak a tua sung ah: "Kachin, Kaya, Kayin, Chin, Mon, Myanmar, Rakhine" ahi hi.\nTua sung ah "Bamar" zong omlo a, "Burmese" zong omlo hi. Tua ciaptehna sung ah Zomi omlo ahih man in Zomi cih bang omlo hi, tua ciaptehna sung ah Myanmar bek om ahih man in Burmese or Bama omlo hi cih theih hilo hi. 135 sung ahi a, 101 sung ah bel om mah hi. Ahi zong in tua ciaptehnate pen kua bawl hi a, kua ciaptehna hiam cih thupi hi.\nPolitics icih taktak pen a thu in huam ding hi a, a sepna taktak ciang amau a ding ciat a sem ahi hi. Chin min tawh Chin state bup a huam sak uh hang in, K lamte mah a bulphuh uh ahi hi. Zomi a deihte in zong a kilawmsakna ciang bek in a Zomi deihlo te, a Chin State bup ciang beek huamsak pong in, a sepna taktak ciang bel ahih leh "eimi" aci teng tung mah ah i tuksak zawhlohna pen "strategy" i neih loh man nahi a, khuak ngaihsutna tampi mah kisam lai cihna hi. Tua pen a diakdiak politics minvawh kipawlna i makaite in hong nak ngaihsut phat mahmah ding uh thu ahi hi.\nLaikung, Laidal tawh zong i prove zawh kei phial leh (i prove zawh kei zenzen leh) logic i zat ding ahi hi. Tuatawh pen, Zomi ciaptehna omlo hi cih ciangciang ki nak nial zawh lua ding, ki dawngkik zo lua hi. Kawlte, Kawlgam ici ci a, amau ciaptehna ah Kawlte cih a khiatna natawm theilo ding uh hi. Ahih hang in Kawlte' icih Burmese, Bama a omlo hilo hi!\nPosted by Disciple Sian at 9:05 PM


url: =Malaysia NSE lamzikpi tungah mawtaw khat puakkham, ahawlpa meikanglum :: ZOMI DAILY\nMalaysia NSE lamzikpi tungah mawtaw khat puakkham, ahawlpa meikanglum\nposted on 27 March 2018 at 9:58 pm UTC+9:30 Lomkholna: Malaysia, News, Sawltak, World\nMalaysia NSE lamzikpi tungah Nissan mawtaw khat puakkham, ahawlpa meikanglum\nNissan mawtaw khat Malaysia, North – South Expressway (NSE) lamzikpi tungah zanni atailaitak in puakkham in meikuanggawp cih Bernama pan kiza hi. North-South Expressway KM6.3 ah tua Nissan mawtaw pen thakhatthu in puakkhamvat in, meikuanggawp a, ahawlpa zong meitawh kihallum in sihlawh hi.\nTua Nissan mawtaw pen apuakkhap khitciangin taalgawp a, Bukit Kayu Hitam ngeinai aom lamzikpi akidalna Road Divider aphutkhit ciangin khawltheipan in, tualai ah meikuanggawp hi.\nTua Nissan mawtaw sungah ahawl khatpabek atuang hi a, aminpen Tan Kia Sock kici hi. Tan Kia Sock pen apumpi avekpi 100% bang mei kanggawp in, aphual ah asipah ahihi.\nTua Nissan mawtaw ii a nambat “Registration Number” tawh akikan ciangin aneipen Tan Kia Sock kici kum 71 aphakhinkhat kici hi.\nHih tuahsiatna vaitawh kisai in Kubang Pasu police chief Supt Mohd Ismail Ibrahim in agenna ah mawtaw meikuanggawp ahih manin, Bukit Kayu Hitam Fire and Rescue Station panin meiphelhding in Firefighter honkhat Minute 15 khitciangin hongtungpah uh cihi.\nNissan Sentra mawtaw pen Firefighter te atunzawh asawtlo in meikuang kiphelhzo in, ahi zongin 90% bang kangtum gawpkhin hi. Mawtaw sungah ahawlpa pen huaisia zawlai in amel asa bangmah kitheinawnlo zahdongin meikangtumgawp hi.\nTua mawtaw ahawlpa pen Bukit Kayu Hitam lam zuanin apai laitak in atuahsia kici hi. Sawltak #zomidaily\nPrevious: Papi khatin kum 12 aphapan atanu buan ahih manin kum 40 thongkiading\nNext: Puteek kum 90 khatin tuikia naungek khat honkhia in lamdang kisa\nOPI – UNHCR leh kipawlna makaite ki muhkhopna


url: =Samuel Masa 20 | Siantongluan.net\nSamuel Masa 20\nSamuel Masa 20 |\nTua ciangin Ramah khuasung Naioth veng panin David tai-in, Jonathan kiangah hong tungin ama mai-ah, "Bang hih ka hi hiam? Ka mawhna bang ahi hiam? Amah in kei thah dingin hong zonna dingin na pa mai-ah ka khialhna bang om ahi hiam?" a ci hi.\nTua ciangin amah in David kiangah, "Tua bang hi hetlo ding! Na si kei ding hi. En in, ka pa in kei kiangah genloin a lian hita leh a neu hita leh bangmah hihlo hi; bang hangin ka pa in kei tungah hih thu hong im ding ahi hiam? Tua bang hilo hi," a ci hi.\nAhih hangin David in dawngin, "Nangma hong pahtaklam na pa in teltakin thei hi. Tua ahih manin amah in, Amah dah khading ahih manin hih thu Jonathan theisak kei ning, ci-in ngaihsun hi. Ahih hangin a taktakin, Topa nungta-in nang na nuntak mah bangin kei ka sihna ding themkhat bek in sam hi," a ci hi.\nTua ciangin Jonathan in David kiangah, "Na gen peuhpeuh nang-a dingin kong hihsak ding hi," a ci hi.\nDavid in Jonathan kiangah, "En in, zing ciang pen Khadet ni hi a, kumpipa tawh sabuai-ah pelloin ka tut ding ahi hi. Ahih hangin a ni thum ni nitak dongin losungah ka buk theihna dingin kei hong paisak in.\nNa pa in kei hong kan leh, David in ama khuapi Bethlehem-ah a va taipak dingin kei kiangah limtakin hong kingen hi; bang hang hiam cih leh amau innkuan khempeuh-a dingin kumsim biakpiakna tua lai-ah om hi, na ci ding hi.\nAmah in, Pha hi! a cih leh na nasempa-a dingin a hoih hi ding hi; ahih hangin amah a heh leh amah in siatna a ngaihsutna thei in.\nTua ahih ciangin thuman itna tawh na nasempa hong bawl in; bang hang hiam cih leh nang tawh a siangtho thuciamna-ah na nasempa na tunpih hi. Ahih hangin kei sungah mawhna a om leh, nangmahmah in kei hong that in; bang hangin na pa kiangah kei hong paipih ding na hi hiam?" a ci hi.\nTua ciangin Jonathan in, "Nang tungah tua bang hi het kei hen! Ka pa in nang tungah siatna tung ding a ngaihsutna thei leng nang kiangah hong genlo ding ka hi hiam?" a ci hi.\nTua ciangin David in Jonathan kiangah, "Na pa in nang hong ngawh dawn leh kua in kei kiangah hong gen ding ahi hiam?" a ci hi.\nJonathan in David kiangah, "Hong pai in, losungah pai ni," a ci hi. Tua ahih ciangin amaute gel losungah a pai uh hi.\nTua ciangin Jonathan in David kiangah, "Israel-te Pasian, Topa, teci hi ta hen! Zing ciang tubang hun ahi a, a ni thum ni-in ahi zongin, ka pa ngaihsutna tawng ka kankhiat khit ciangin, nangma tungah a lungsim a hoih leh, nang kiangah mi hong sawlin hong pulaklo ding ka hi hiam?\nAhih hangin nang tungah siatna bawlna ding in ka pa a lungkimsak leh, a muanhuaina-ah nang na pai theihna dingin nang kiangah a thu kong pulak kei a, nang kong sawlkhiat kei taak leh Topa in keimah Jonathan hong dawm kei ta hen. Topa in ka pa a ompih mah bangin nang zong hong ompih ta hen.\nKei ka nuntak lai leh ka sihlohna dingin Topa thuman itna kei tungah hong lak in.\nKeima innkuan panin na thumanna dokkik ngei kei in. Leitung maitang panin David galte khempeuh Topa in a phiatkhiat ciangin,\nDavid innkuan panin Jonathan min phiatkhia kei in. Topa in David galte tungah phu la ta hen," a ci hi.\nTua ciangin Jonathan in amah a itna David tungah kiciampha kik hi; bang hang hiam cih leh ama pumpi a it zahin amah in David a it hi.\nTua ciangin Jonathan in ama kiangah, "Zing ciang pen Khadet ni ahi hi. Na tutna awng ding ahih manin nang hong kiphawk ding hi.\nA ni thum ni-in nakpi takin nang hong kiphawk kanzaw lai ding hi. A thu a kikup ciangin na bukna-ah pai in la, suangcian hua lampangah om in.\nTua ciangin muitum bangin tua lampangah thaltang thum ka lawn ding hi.\nNaupang khat sawlin ama kiangah, Pai in; thaltangte va zong in, ka ci ding hi. Naupang kiangah, En in, nangma kiang hih lamah thaltangte om hi, tawm in, ka cih leh nang a hong pai ding na hi hi; bang hang hiam cih leh Topa a nungta ahih mah bangin nang-a dingin lungmuanhuai-in launa omlo hi.\nAhih hangin tangvalpa kiangah, En in, thaltangte nangma khen-ah om hi, ka cih leh, nang paikhia in; bang hang hiam cih leh Topa in nang hong sawlkhia hi.\nNang leh kei in i gen thu tawh kisai-in ahih leh, nang leh kei kikalah Topa om tawntung hi," a ci hi.\nTua ahih ciangin lo sungah David bu hi. Khadet ni hong tun ciangin anne dingin kumpipa tu hi.\nA nidanga bangin kawm gei-a a tutna tung, ama tutna-ah kumpipa tu hi. A kigalsai-in Jonathan tu-in, Saul pangah Abner tu a, ahih hangin David mun a awng hi.\nAhi zongin Saul in tua ni-in bangmah genlo hi; bang hang hiam cih leh amah in, "Ama tungah thu khatpeuh piang hi ding hi; amah sianglo hi; sianglo taktak hi," a ci hi.\nAhih hangin a ni nih ni, Khadet ni khit a zing ciangin David mun awng lai hi. Tua ciangin Saul in a tapa Jonathan kiangah, "Bang hangin Jessi tapa zanni hita leh tuni hita leh an nekna-ah hong pailo ahi hiam?" a ci hi.\nJonathan in Saul dawngin, "Bethlehem-ah a pai dingin limtakin kei tungah David hong kingen hi.\nAmah in, Kei hong ciahsak in; ka innkuante un khua sungah biakpiakna bawl uh a, ka sanggampa in tua lai-ah ka om ding thu hong pia hi. Tua ahih ciangin tu-in nong hehpihna-in hong paisakin ka sanggamte hong musak in, hong ci hi. Hih thu hangin kumpipa sabuai-ah amah hong pailo hi," a ci hi.\nTua ciangin Jonathan tungah Saul heh mahmahin ama kiangah, "A kiheikhial, a lehdo numei tapa aw, nangma maizumna ding leh na nu mindaina dingin Jessi tapa na pawlpihna thu a theilo hong sa na hi hiam?\nBang hang hiam cih leh leitungah Jessi tapa a nuntak laiteng nang na hi a, na kumpi za ahi zongin kiplo ding hi. Tua ahih ciangin mi sawl in la, kei kiangah amah hong paipih in. Amah a si taktak ding hi," a ci hi.\nTua ciangin Jonathan in a pa Saul dawngin, "Bang hangin amah kithat ding ahi hiam? Amah in bang hih ahi hiam?" a ci hi.\nAhih hangin Saul in amah a khawhkha dingin ama lamah a teipi lawn hi. Tua ahih ciangin a pa in David thah ding a ngaihsutna Jonathan in theitel hi.\nTua ciangin heh mahmahna tawh sabuai panin Jonathan dingkhia a, tua pawi a ni nih ni-in an nelo hi. Bang hang hiam cih leh a pa in David minsiasak ahih manin ama hangin a dah hi.\nA zing ciangin David tawh a kiciamna lo-ah Jonathan pai-in, amah tawh naupangno khat pai hi.\nAmah in a naupang kiangah, "Tai in la ka thaltang lotte va tawm in," a ci hi. Naupang a tai laitakin ama khen-ah a thaltang khat lawn hi.\nJonathan thaltang lot a tukna munah naupang a tun ciangin Jonathan in a naupang samin, "Nang khen hua lamah thaltang om hilo ahi hiam?" a ci hi.\nTua ciangin Jonathan in naupang samin, "Manlang in; hong kinawh in; tua lai-ah om kei in," a ci hi. Tua ahih ciangin Jonathan naupangpa in a thaltangte khawmin a topa kiangah a paipih hi.\nAhih hangin naupang in bangmah theilo a, Jonathan leh David bek in a thu thei uh hi.\nTua ciangin Jonathan in a hiamte a naupangpa kiangah pia-in ama kiangah, "Pai in la, khuapi sungah ciahpih in," a ci hi.\nNaupang a paikhiat khit phetin suangcian pang panin David dingin lei-ah maipuk a, thumvei kun hi. Jonathan sangin David nakpi takin dahzaw a, amau khatlekhat kinamin, khitui luangin khatlekhat kikah uh hi.\nTua ciangin Jonathan in David kiangah, "Eite gel Topa min tawh kiciamin, Kei leh nang kikal, leh keima suanlekhakte leh nangma suanlekhakte kikalah a tawntungin Topa om ding hi, i cih mah bangin nuamtakin pai in," a ci hi. Tua ciangin amah dingin paikhia a, Jonathan zong khuapi sungah a ciah hi.\nTedim Lai Siangtho / Laibu: Samuel Masa 20


url: =China ah khutdawhngen te Mobile Phone panin QR Code tawh ki piathei :: ZOMI DAILY\nposted on 26 August 2017 at 11:55 am Lomkholna: China, News, Sawltak, World\nChina ah khutdawhngen te sumnen neikeng ci’n kimawk nialthei nawnlo hi. Sumnen neikeng nacihkhak zenzenleh sumnen kisamlo in, Mobile Phone panin QR Code tawh Scan ziau in piaktheihding in kiging uh cimawk hi.\nChina gamsung ah abeisa tawlkhatsung akipan sumlaidal zatkulloding “Cashless” System hanciam mahmah uhhi. Shopping Mall, Supermarket te bekthamlo, zingsang singgah theipuam zuakna Wet Market te nangawn ah sumlaidal “Cash” zatkullo in, Mobile Phone vive panin QR Code tawh Scan ziauziau in, sum kipia uhhi.\nTua Cashless Trend of e-payment tawh kizui in khuasung ah khutdawhngen “Beggar” te’nzong sumnen neikeng cih paulaptawh sum akipiakloh ziauziau ciangin lampithak khat zongkhia uhhi.\nTulaitak China gamsung ah khutdawhngen atamzaw ii angawng ah QR Code aki Print khia, khattek awk uh a, sumnen neilo te Mobile Phone panin kipiasak uh cimawk hi.\nVideo: China Beggar Using WeChat as Payment to Receive\nInternational Business Times te genkhiatna ah hihbangdan in khutdawhngen te QR Code abawlsak pen Company pawlkhat in sumzonna in anei uh cihi. Khutdawhngen te QR Code aki Scan theiding in bawlsak uh a, tua tungtawn in WeChat IDs panin User Details teng laksimsak uh a, tuate pen Advertisement khakkikna in nei uh cihi.\nRelated: China, Hangzhou City aom Restaurant khatpan Gas bung puakkham in mi 2 si, 55 liam\nTua ahih manin China ah khutdawnngen tetawh nakituah ciangin sumnen neikeng cih paulap in kizangthei nawnlo a, ahi zongin ka Phone Battery beicip kicithei laisam cihi 🙂 Gamdang te khantohna zong atuamtuam himai ei. Kawlgam khuapisung kikawmna Public Transport ahi Bus leh Train te beekah Cashless System kizangzo mengmengleh lunggulhhuai hi.\nLeitung thuthang khatpeuh akigelh ciangin nasim tektekin cihzong hipah samlo hi. Alunglut te’n simding uha, alunglutlo te’n simlo lelding uhhi. Ahi zongin pawlkhat te’n hihsang athupizaw, Zomi te khantohpihding athupizaw omlohiam ci’n phunphunthei sese uhhi. Nasimnop takpileh thuhoih Article zong tampitak omlua hi. Zomi Daily Website tungah 2008 kumpek panin akikaikhawm toto, Article leh News tuamtuam akigawm in 8670 val omkhin hi. Category tawh Menu panin akikhen dimdiam hi a, Biakna thu, Politics thu, Cidamna thu cihte akipan na lunglutzawkzawk simtheih ziauziau ahihi. Sawltak #zomidaily\nPrevious: ZAM Thupuak :: 27 August 2017 (Sangkah nuamte ading)\nNext: NCA pan FPNCC ~ Cin Lian Khai\nPasian kitaisan theilo ~ Suangh Dal\nYangon US Embassy ah apuakkham om ahih manin ki patau mahmah\nZomi Nam Ni 2017 etkikna ~ Rev. Thang Van Lian


url: =How many Zomi Bloggers are out there? - Zomi Community Network - Your Network\nHow many Zomi Bloggers are out there?\nPosted by Zo Muan Taang on July 30, 2009 at 3:02am in Zomi Bloggers\nBack to Zomi Bloggers Discussions\n10, 100, 500? any suggested number?\nPermalink Reply by carey suante on July 30, 2009 at 3:20am\nIts hard to tell. Hopefully if Zomi bloggers come and join our group here, maybe we'll know more. Until then we can only guess. And my guess is less than 50. That is really active bloggers who blog every week!\nPermalink Reply by Taang Sianpu on July 30, 2009 at 4:22am\nSocial Networking site te ah lah Zomi ki tam mahmah hi in a blog pawl khatte Zomi tawh ki thuzakna om lo in amau leh amau a gamdangmite tawh om cih dan hi. Bang bang hi leh hih dan in i Zomi Social Network hong om ciang i lawm dangte i muh khiat na ding leh khat leh khat kizopna hong piang theih na ding lamen hangh. Hanciam toto ciat ni. Lungdam e.\nPermalink Reply by Tg. Mang Sian Mung on September 6, 2009 at 10:15am\nKa-up mawh bel min 50 leh 60 kim pawl khong bek om in teh tua bang in ih theih nop leh bloggers lists ci-in i zomi bloggers teng welcome zo leng aki cian in ki thei ding in um ing. Tu aa blog aneih teng pen amau leh amau kimkua bek ki theih pih in sayin khawm leng khawm baih di in um ing. Hanciam ciat ni maw i zomi , i zogam aa ding.\nP.S Zogam in ei mah kiang pan piak khiat na tuam tuam in hong ngak hi cih phawk ciat ni.\nPermalink Reply by Tg Mungpi on September 27, 2009 at 6:29am\nBlogger om zah tawh, a bog address tawh kan zo leng hoih ding hi ven... ei theih tek kihawmsawn zel ni ee... ke'n bang tam theih lo hi mai ing ee...\nPermalink Reply by Tg. Thangno on September 13, 2010 at 10:59pm\nKei kaihkhop teng Zomi Website Directory ah na lut ve..\nPermalink Reply by Zo Muan Taang on September 13, 2010 at 11:20pm\nBel bilbel ciai belbal :)\n"B" vive tawh pauna hi ei hehe...\nPermalink Reply by David Lian on April 3, 2011 at 6:32am\nံHih tawh kisai bel kaikhawmleng hoih pen ding in ka tuat hi.\nA kimin bel ki ngah lian lo ding hi. A mau leh amau ong ki introduce kei uh leh haksa hi.\nAih hangin hih tawh kisai nung in ka kaihkhop pawlkhat ahih thei zah in Google pan hi in Bing pan in la man naikeng...\nNa en un la kisam na sak uh peuh ong comment kik un or post kik un\nZomiDirectory_Editing.txt, 5 KB


url: =Numei kum 18 aphakhin khatin ama numei sianthona “Virginity” zuaksawm :: ZOMI DAILY\nposted on 25 May 2017 at 2:40 pm Lomkholna: News, Sawltak, World\nPasal tawh alumkhawmngei naivetlo numei te ii sianthona pen “Virginity” kici hi. German Media te genkhiatna ah numei khatin ama Virginity pen kazuakding ci’n genkhia cihi. “Hello, my name is Kim and I would like to sell my virginity.”\nTuanu minpen Kim kici a, kum 18 phakhin, atun asanna pen 5ft 8in ahihi. Amahpen German leh Austrian kahbia ahihi. Virginity azuaksawmna ahangpen tuapan in angah sumte tawh Germany ahih keileh Austria gamsung ah sang kahding, mawtaw leiding, inn leiding cihpen ama ngimna ahihi.\nCinderella Escorts kici Agency tungtawn in ama Virginity pen Auction tawh zuakding a, angah zahzah ii 20% pen Agency in ngahding cihi. Auction pen £86,640 (US$112,475) tawh kipanding a, tam apiapenpen kizuakding cimawk hi. Hih Cinderella Escorts Agency panin Virginity akizuak ciangin numei te Virgin taktak ahihleh ahihloh “Doctor’s Certificate” kisamsak uhhi.\nAbeisa in Aleexandra Khefren kici kum 18 aphakhin Romanian Model khatinzong ama ii Virginity hihna pen zuakngei a, £2million (US$2,596,390) tak khawngmawk hi. Hong Kong pan amin aki pulaknuamlo Businessman khatin alei kici hi.\nTuathu pen leimongdong zelin hongki thehthang ciangin Kim inzong nazakha in, amahzong Virginity zuakding ngaihsutna anei cimawk hi.\nKim in Auction tawh Virginity azuakna ah sumtam apiapenpen ka leisakding a, koimun koigam ah ahi zongin vanlengsaap “tralvel expenses” teng hongkisik nakleh Virginity zuakding in kapaiding ciphinphen lel hi.\nAleexandra Khefren in 2015 kumin ama Virginity zuakding akhentat ciangin a innkuahpih te’n thukim hetlo uh a, tuabang in nazuak peuhmahleh innkuan hinawnloding hihang ci’n genpah uhhi.\nVirginity pen US$2,596,390 takbang kikhawngthei ahih mawkleh zuaktaak mahmah hi. Pasal khatpeuhtawh kingai lengzong hong teenpihsuak taktaklo in, Virginity suplawh banah anunung ah hong nusialel theilai hi.\nAmasa penpen pasal tawh omkhopziau dingpen US$2,596,390 tak ki ngahtheiding ahihleh kua’n paisan ngamding ahihiam ci’n Aleexandra Khefren The Star te tungah genkhia ngei cihi.\nMore: RM3000 tawh a tanu ii Virginity azuaksak Malaysia nupinu kum 6 thong kiading\nAleexandra Khefren ii apapen palik khat hisawnsawn in, anuleh apa in phatvetlo himahleh nulepa thugen mangnuamlo in, kei pumpi keima neihsa hi cimawk in, ama Virginity pen kizuak veve cimawk hi. Leitungbel alamdang himawk ei… ZD Sawltak #zomidaily\nPrevious: Australia, Adelaide sung aom sangpawlkhat ah Bomb om ci’n ki patausak\nNext: Malaysia gamsung ah SEA Games atunma in Security Drill 5 vei kibawlding


url: =Скачать Topaz A.I. Gigapixel 4.4.0 RePack & Portable by elchupakabra - 31 Августа 2019 бесплатно\nГлавная » 2019 » Август » 31 » Topaz A.I. Gigapixel 4.4.0 RePack & Portable by elchupakabra Добавить материал


url: =Pau abeithei thuhi ~ Rev. Gin Khan Nang :: ZOMI DAILY\nposted on 16 September 2015 at 8:33 am Lomkholna: Article, Ginkhannang\nUNESCO in a genna panin India gam a om pau tuamtuam a bei thei ding 196 sung panin 103 pen a bei hak nawn lo dingte hi ci hi. Pau bangci bei theih ding hiam cih leh, inn sungah nu leh pate bek in a zat paute pen a tu leh tate in zang nawn lo ahih manin bei hak nawn lo ding hi ci uh hi. Pau a zang lai teng si khin leh a tate un zom nawn lo dinga bei suak lel ding hi cihna hi. Tua pau a bei thei dinga kingaihsun 103 sungah Khasi, Tulu, Konkani, Gharawali, leh Kumaoni kihel hi. Gentehna-in Khasi te bangci dan hiam cih leh a gamah Kala pau leh English zang tam ta ahih manin khang thakte in amau pau pen sawt zang nawn lo dingin mu uh hi. Tua danin ei Zomite zong ki-en lehang Mizogam, Kawlgam, America gam a om Zomite in I pau pen sawt I len zo takpi ding hiam cih lungngaih huai kasa hi.\nMizogamah zong nu leh pate in ei pau zang lai liamliamin, tate in Mizo pau zang tam mahmah hi. Kawlgamah zong nu leh pa in ei pau zangin tate in Kawl pau zang tam mahmah cih kigen hi. America-ah zong a tung masasa in a tate uh Mikang pau tawh pau sakin, ei pau a thei nawn lo tam ta hi. A diakin America gama piang leh a khangkhiate in ei pau zang nawn lo uh a, nu leh pate bek in zang lai uh hi. Tate khangah ei pau kizang nawn lo ding cih theihsa hi. Ka lawmte khat China (Sen) hi a, amau pau thei nawn loin English bek zangin, China dangte tawh kiho thei lo ahih manin kingai lo pah uh hi. Zomite in zong pau mangngilhna Zogam Thak I bawl khak ding dah huai kasa hi.\nTua ahih manin Kawlgam, Mizogam leh mun tuamtuam a om Zomite in, I pau a bei lohna dingin geelna thupi khat neih ding deih huai kasa hi. Bang cih leng kemcing thei ding I hi hiam cih pen lim takin ngaihsut huai hi. Misiamte in gen uh ciangin pau pen lim zat mahmah ding, kisin ding, zang ding, tua hi leh mang lo hi ci uh hi. Tua ahih manin a kuamah peuh in I tate ei pau tawh pausak ciatciat zo dingin hanciam lehang I pau pen mang ngei lo ding hi. Tua banah biakinn ah Pasian biakna-in ei pau I zat ciangin I pau kisiam kik thei hi. Kei zong Mizo gam pan Manipur ka lutin Lai Siangtho ka sim thei kei a, La ka sa siam kei hi. Ahi zongin Pawlpi sungah omin ei pau tawh Pasian kiphatin ka kisin tawm ciangin a siam kik ka suak hi.\nIndia gamah Manipur a om Zomite leh Mizogama om Zomi tawm khat in ei pau tawh Pasian a biak ciangin pau zong a kemcing kisuak hi. Ei pau zang lo Pawlpi danga omte in khahsuah ta uh hi. Inn sung nangawnah zat ding nuam sa lo uh hi. Tua ahih manin gam danga om Zomite in zong ei pau mah tawh Pasian biak ding ngaihsut leh geel belin I neih ding deih huai ka sa hi. A mun leh gam tawh kisai ahi thei lona mun bel om ding hi. Ahi zongin eimi bek (sit) omna munte-ah eipau mah tawh Pasian biak ding kisam ka sa hi. Naupangte in Sunday Schoolah Lai Siangtho hong sinin, la hong siam uh a, eipau kisinna hoih pen khat a suak hi.\nA lunghih mawh huai khat ah I pau pen Kawlgam Sanginn (School) ah kisin nawn lo ahih manin bei thei takpi kha ding hi. Kawl Kumpi ngimna zong tua mah hi a, pau dangte sangah kisn kei leh ni khat ciang bei veve ding cih thei khol zo uh hi. Kawl lai bek kiisn ahih manin pau dangte pen damdamin hong bei thei ding hi. Manipurah Paite ci-in kisin thei lai hi. Mizogamah zong kisin lo dingin ka lamen zaw hi. Sangah I sin kei leh pau pen a bei thei ding na hi gige hi. Kawl gamah zong Pawlpi sungah I zat manin Lai Siangtho leh Labu I neih manin, tadensa leh Magazine I bawl theih manin I kam pau leh lai akikem cing lai bek suak hi ci-in ka mu hi. Tu-in Kawlgamah ZCLS in Tan 4 leh 5 laibu bawl cih I za a lungdam huai hi. Tua laibute pen sangkhak sungin Pawlpite in amau khua ciatah sinsak ding cih hi lel mawk hi. Tua pen a hoih mahmah hangin Pawlpi kim in sin het lo ding cih ngaihsutna-ah om zaw hi. Tua zong kum bangzah hih zo ding cih kigen thei lo hi. Sang mahah I sin theih matengin I pau leh lai pen sawt kikem cing zo dingin lamet huai lo hi. Tua ahih manin ahi thei ciangciangah inn sungah I pau zangin, Pasian biakna-in nei-in, i tate hilh ding hanciam hamtang leng deih huai ka sa hi.\nPrevious: Pumzawt (Liphiat) Natna pan kidal nang\nNext: A hangsan Singtaang numei sung pan a hangsan tapa ong piang dinghi


url: =UN vai thuthang: Australia PM in Myanmar Refugee tampi laksawm :: ZOMI DAILY\nposted on 9 March 2019 at 11:05 pm Lomkholna: Australia, News, Refugee, Sawltak\nAustralia gamsung ah tulaitak makaipi Prime Minister asem laitak ahi Scott Morrison in “Myanmar gampan Refugee gambeel mi tampi nala un ci’n kumpi Department thunei ulian te tungah ka genkhia hi” ci’n Perth ah mipi tawh aki muhna ah genkhia hi.\nAustralia gamsung ah lungmuang takin omtheih nading “Safety” pen ka nasep lianpen hi a, tua ahih manin gamgi bitna aom nadingin Border Protection pen limtak in kasem dinghi. Tuakhit ciangin nupi leh naupang (Women & Children) tezong limtak in kakemding hi ci’n genbeh hi.\nUS panin DHS Officer te Fraud Case vai sitding in hongpaiding\nMalaysia UNHR paninzong Community makai te tungah thuthak zaksakna nei uh a, abeisa in mipi in aki buaipih mahmah minkibang ihcih ziauziau Fraud Case vai avanding in USA gampan in ulian te hongpai baihding ci uhhi.\nUS gamsung puaktheih nadingin geelna aomsa “USA Pipeline” sungah atungkhin, ahi zongin min kibatpih “identity duplication fraud” hangin a awkcip tepen Interview abawlding in USA gampanin DHS Officer te asawtlo in Malaysia, Kuala Lumpur khuapisung aom UNHCR zumpi ah hongpaiding uh ahihi.\nHihvai ah DHS Officer tetawh akimuding, Interview bawlding tepen RSC akici “Resettlement Support Centre” panin hong zasakding uh a, bangni bangkha banghun in Interview bawlding cihzong hong zasakding uhhi.\nTuabangin Interview dingin RSC panin hongki sapleh, ahih keileh Interview dingin ani hongki piakkhitleh pelhhuai hetlo hi. Hihpen nang adingin athupi penpen Interview ahih banah, anunung ahihmel zong gentheihloh hi.\nDSU ah UN vai ki kanthei nawnloding\nAbeisa in UN vai, RST vaitawh kisai cihte dotnop, theihnop aom ciangin DSU akici “Durable Solutions Unit” te kiangah kikanthei zelzel hi. Ahi zongin gamthumna paitheih nadingtawh kisai thudot theihna ahi tua DSU pen ki khakcipsuak tading hi ci’n UN pan tangkokhia uhhi.\nDSU aki khakpen tawmvei aki khakpak cih hilo in, atawntung in aki khakcip suakding “Permanently Close” ahihi. Sawltak #zomidaily\nPrevious: Pasian’ muhzia le Mite’ muhzia ~ Dong Mung\nNext: Pianna nulepa te tawmvei saptheihna Temporary Visa kihong


url: =70-1h kiss~A-level in New Moat\nHi guys. My name is Diana. I LOVE what I do, and you will too (...) New Moat


url: =Suzuki - Powersports Apex Battery\n$19.99 This is the 1972 Suzuki GT750 LeMans Motorcycle Battery See Details\n$19.99 This is the 1972 Suzuki LeMans GT750 Motorcycle Battery See Details\n$19.99 This is the 1973 Suzuki LeMans GT750 Motorcycle Battery See Details\n$19.99 This is the 1974 Suzuki LeMans GT750 Motorcycle Battery See Details\n$19.99 This is the 1975 Suzuki GT750LeMans Motorcycle Battery. See Details\n$19.99 This is the 1976 Suzuki LeMans GT750 Motorcycle Battery See Details\n$19.99 This is the 1977 Suzuki GS750,Katana Motorcycle Battery See Details\n$19.99 This is the 1977 Suzuki GT750 LeMans Motorcycle Battery See Details\n$19.99 This is the 1977 Suzuki LeMans GT750 Motorcycle Battery See Details\n$19.99 This is the 1978 Suzuki GS1000 Motorcycle Battery. The See Details\n$19.99 This is the 1978 Suzuki GS750,Katana Motorcycle Battery See Details\n$19.99 This is the 1979 Suzuki GS1000 Motorcycle Battery. The See Details\n$19.99 This is the 1979 Suzuki GS750,Katana Motorcycle Battery See Details\n$19.99 This is the 1979 Suzuki GS850G,GL Motorcycle Battery. T See Details


url: =Mang khat ka man hi ~ Mungpi Khupson :: ZOMI DAILY\nMang khat ka man hi ~ Mungpi Khupson\nposted on 30 September 2016 at 1:08 am Lomkholna: Article, MungpiKhupson\nMang khat ka man hi. Malaysia gam ahi a, ka laibu[passport] nungta nawnlo a, ka kihutna neihsun UNHCR pana ka ngah RSD laidal bekbek hi. Hih RSD laidal ka ngah khoppih ka lawmten gam thumna ong leensan khin ta uh a, kei ka hih leh ka tangthu kikaiawksak gawp ka hih manin ka tawi ngeina RSD laidalpi mah kum 3 sung tawntung a tawitawi lai ka hi hi. Palikten a utut hunun ong man uh a, haksapi a ka thalawh ka sum neih sunsun ong laksak hun tampi ka tuak hi. Misuamte lah tam ei, khawsung vak peuh leng lauhna vive, lungmuan huai vetlo…\nKa cidamna hoih phalo ahih manin na ham ka semzo kei a, haksa pi-in ka nekkhop ding ka ngahzo ciamciam hi. Inn lamah sumkhak cih thadah tamveipi lawmte’ ankuang sawkin ka om hi. Malaysia ka tun theihna dingin ka Pa in ka inn uh zuakin ka neihsa khempeuhuh khamin ong paisak ahih manin, innlam peuhmah ka ngaihsun ngam vet kei hi. Ka innkuanpihten bang a ne uh tam? Khat veivei Huhpa Pasian in Va ak zangin Elizah a vaak na khong kihehnepna lampi omsun ong himawk hi.\nCihna ding theilo ZAM tungtawnin ka case te ong et phatsak kik nadingun huhna ka ngen a, ahih hangin “na ngak phot in… na ngak phot in…”, a beisa kum 3 lai a ong dawnna mah hizel hi. Ka case pen hoihlo lua ahih manin gam thumna a kuamah in ong saang nuamlo dan na hihi. Khut hawma ciahkik ding lah ngaihsuta ngaihsut ngam vetloh!\nTualeh ka lamet bat loh a lamdang thu khat hong piang hi. Ka haksatna teng kumpipa mang sungah na kihil hih tuak hi. Tua kumpipa in a vai phamawh tuamtuam nusia in kei leltak a mu dingin ong pai tazen hi. Ka omna, a hi ningneng kawmlakah ong pai in ong maingat a, “Kei nong thei hiam?”, “Thei keng Sia aw kua na hiam, kei a man dinga ong pai na hiam?” nui sesa kawm “Lau ken ka ta aw, na tun sawmsawmna gam President ka hihi?”, “Barack Obama maw!!??”, “Na genna maan hi. Tuni-in kei tawh a tengkhawm dingin ka gamah tonkhawm ding hi hang, kithawi in la ong zui in”, “Sia aw, ong bangci up theih mawk ding ka hi hiam, sal dingin ong zuak sawm peuh hi zaw ni teh, ong zui nuam keng, ong zui ngam keng…”,“ka ta aw ong pai in, hua vanleng golpi pen mulo na hiam, Airforce One kici US President tuanna vangleng hi lo hiam? hun tam ngahlo hing ong zui pak in..” tualeh ka khanglo vat hi.\nA bangci mang a hiam maw ci’n lamdang sa ka om laitak baang tunga kisuang Singlamteh tunga kikhai Zeisu lim ka mu vat a, ka muhmuh ngeisa hi napi tutung pen nidanga ka muh dan tawh ong kibang nawnlo hi. Ka innsappihpa’n guiter tawh ngaih phatak Dorcas te la, “Pasian gam leh… ama dik na zon leh… tua nate khempeuh hong piak thuah ding hi…” sa-in ku keei hi kei leh Airforce One tawh US tung man mah ding hiveng!!\nPrevious: Lasiam Kapno – Australia ~ Zomi Quavadis\nNext: USA ah mikhat kithat, athat mi 2 te Kawlgammi kici ~ ZD\nZomi E-Mail zang kitawm deuhdeuh ta hiam?\nCanada gamah ka muhkhiat thute ~ Joseph Pau


url: =Zomi North Cup 2015 ong nai semsem ta :: ZOMI DAILY\nposted on 30 July 2015 at 8:50 am Lomkholna: News, Sport, Zomi\nDear Zomi tuukpeng uuk khempeuh,\nAhong tung ding Zomi North America Cup tuukpeng pawipi – USA gam Michigan State Grand-Rapids khuapi ah Zomi Innkuan Grand-Rapids innteekna tawh September 6, 2015 ni-in nasia takin kibawl ding ahih manin, USA gam sunga om Zomi tuukpeng team a lunglut khempeuh te kong sam uh hi.\nTu ni ciangciang ah Chicago team 2, Columbus team 1, Grand Rapids team 1, Battle Creek team 1, Indianapolis team 2, Louisville team 1, Bowling Green team 1, Nashville team 1, Tulsa team 1, Marshal town team 1 cih bang hita a, ahong kihel nuam lai aom leh nong zaksak baihna dingun kong zasak uh hi.\nZintun ni – September 5, 2015 ( Saturday ) nitak 6:00 p.m. a nunung pen hi dinga, innteek Zomi Innkuan Grand-Rapids te thusiamna leh vaihawmna tawh zintun na ding inn leh neek le dawn limtakin ong vaihawmsak ding uh hi. Zintun nitak mah in tuukpeng pawi ong siim khempeuh lasakkhopna tawh kilawmtaatna kinei ding hi.\nZomi North Cup tawh theih huai thu pawlkhat:\n1. Tuukpeng kimawl dingte in Zomi hi dinga, a nu ahih kei leh a pa, ahih kei leh a zi Zomi hi-ingh a kici te hi hamtang ding hi.\n2. Team cing zo lo te’n khua dang pan la thei dinga, ahi zongin a lakna khua te in a nial a leh kihel theilo ding hi.\n3. A khatna te Zo Daaktal khat, Medal leh $ 1,500.00\n4. A nihna te Medal leh $ 750.00\n5. Team lutman $ 300.00\n6. Tuukpeng kimawl ding te khempeuh Zomi North Cup thukhunte a zui dingte hi thei bek ding hi.\n7. Team Uniform ei mau deih bang tek kisilh thei ding hi.\nNote: Dotnop aom aa leh :\n1. Pa Khaithawh ( 269-830 0067 )\n2. Pa Khual ( 616-272 2868 )\n3. Pa Michael Tuang ( 847-897 9289 )\n4. Sia Paupi ( 614-625 6233 )\nZomi North America Cup\nPrevious: Tulaai Leitung Thuthang Tuamtuam Updates July 29, 2015\nNext: Zomi Innkuan Korea pan thu zaksak na


url: =ZNC makai te leh Daw Aung San Suu Kyi kimu\nWritten by Pu Gin Kam Lian\tSunday, 16 January 2011 17:07 ZNC makai te leh Daw Aung San Suu Kyi kimu\t13 January 2011 ni zingsang lam 10:30-12:30 hun sung National League for Democracy (NLD) zumpi ah Daw Aung San Su Kyi tawh Zomi National Congress (ZNC) makaite kimuh khopna ki nei thei hi. ZNC lam pan in Executive Committee member a om thei teng le Youth pan 3 ka kihel thei uhi. President Pu Chin Sian Thang, General Secretary Pu Gin Kam Lian, Pu Cin Suan Mang, Pu Zam Za Mung, ZNC Youth President Pu Lang Sian Mung, Lia Vung Tawi Cing le Lia Niang Pi d/o Pu Cin Za Khup (late) cih teng ka pai thei uhi. NLD lam pan bel Daw Su le Personal Secretariat ahi U Win Htein tawh ahi uhi .\nKikupna ah vuicing takin kiholim thei in thu tampi mah thukimna ngah hi ung.\nNupi nu in Zogam ah Lenggah cingte, Lenggah cin ding asawmsawmte huhna, panpihna hong piaksak ding ahimanin ZNC in project kician gel sak masa ding. International ah kizuak thei dingin a standard nei Lenggah Tui, Lenggah Keu bawl dan pilna siamna Zomite ading Nupi nu in hong zon sak pah ding.\nAmerican Centre pan in US$ 15,000 ta Grant hong piak sa uh ahi Tedim ah Sitana Laibusal (Dimtui) le Tuimui ah Laibusal te tawh kisai akisap beh laikung, laidal te akipan akisapna te ah follow up grant om lai na dingin vai hawm khawm ding.\nAmerican Centre le British Council ah khangto tampi tak in pilna asin theihna dingin vai hawm khawm ding. Zan diak in American Centre ah sangkah ding khangno sigih akipuak pen thum bek hong sang zo uh ahimanin a dangte in zong angah kik zawhna ding vai hawm kik ding\nIndiana University, Indianapolis, USA ah Scholarship tawh pilna sin theihna ding khangno khat Daw Su in sponsor hong zonsak ding. Ki muhna ah hong kihel thei khangno te bang pen American Centre le British Council ah a laisinte uh level sang lam tung tek khin uh cih Nupi nu in atheih ciangin UK, USA ah sangkah thei zo dingin lung muanna nei pah hi.\n30 January 2011 in Kawlgam Bup Khangno Khawmpi kibawl ding ahimanin ZNC pan in Zogam pan Zomi Khangno makai taktakte kah sak theihna ding\nHong pai ding ahi Belpawlgam Ni @ Union Day pen NLD zumpi ah bawl ding le A 63 Veina Zo Minam Ni zong NLD zumpi mah ah bawl theihna ding ki thukim thei pah hi. Adiakdiak in Minam Ni bawlna ding mun tawh kisai lungkhamna teng beita ki ci thei napi, amun bek akingah hi pan in, lengla dona ding le adam kisap na tuamtuamte tampi mah om ding ahimanin hih lai asimkha mimal kim in na om na munmun uh panin Thungetna tawh ahi zongin piakkhiatna tawh ahizong in nong panpih tek theih pah ding uh zong hong pulak kawm pah ing.\nAdang kikupna hon khatte pen gen khiat theih pak ding om lo le ZNC, NLD party pi te gamvai nasep khopna lam ah makaite kiho tuamna te ahimanin hong pulak thei nai lo suak phot hi ung.\nBiak Lyan Sang\nHoih ei! Bangteng a kikum zen uh tam maw? Kithei thei leh hoih ngel ding hiven.\tJune 21, 2011\nThu pi sa ing. Hong ham ciam ung ih gam a ding..Nong teng mah hong ki muan hong ki lam en hi... Topan ma kai teng thupha hong pia kim ciat ta hen.\tJanuary 17, 2011\nLast Updated ( Sunday, 16 January 2011 17:17 )


url: =Jerusalem vai ~ Pu Thangboi :: ZOMI DAILY\nJerusalem vai ~ Pu Thangboi\nposted on 9 December 2017 at 1:39 am Lomkholna: News, Thangboi, World\nTulaitak leitungbup thukizakna tuamtuamte en lehang Jerusalem thu bekbek ahi hi. American President Donald Trump in Jerusalem pen Israel te’ khuapi in ka pomsak ta uh hi cih thu ong tangkona pan a hihthu in leitung alok hita hi. Zomi sung ah zong ki gen zeelzuul in thu thei nuam pawl khat in abang hang a hih zah a kibuaipih hiam ? Tua Israel te’ khuapi ding American in va ciapteh sak theih om mawk ding hiam ? Cih thute alung himawh pawl khat om ih hih man in atom thei pen in ka khuak bat zah kong suut ding hi.\nJerusalem i tangthu bel sau mahmah ding a tuateng ih suut deetduut tadih kei ding hi. Ih theihsa ciat mah bang in Israel te’n Zeisu suahma pek in gam anei nawnlo uh ahi hi. Zeisu’ suahma BC 146 kum lai pek a kipan Rome ukna nuai tungkhin uh hi. AD 70 kum in Rome galkap mang Titus te’n Jerusalem biakinn asuksiat ban ah Jerusalem khuapi mahmah haltum uh hi. Mi 20,000 val bang si hi.\nRoman empire abei khit teh Ottoman empire ong thahat mahmah a tulaitak a Israel gam teng Ottoman empire khutnuai ah om hi. Ottoman empire akiat kuan teh British empire ong hat mahmah leuleu hi. Hitler in Israel te alom atang in cikziat huai tak in athah gawp mawk ciang in leitung in Israel te (tulaitak a Rohingya te dan a) hehpih lua ahih man in Israel te gam khat vaihawm sak ding ngaihsutna ong piangkhia hi. British te’n hih thu ah bawmta sem phadiak hi. Tua bang teng tawh Jerusalem pen UNO i khutnuai a koih ding in 1947 kum in ki khentat hi.\n1948 kum in Israel in suahtakna hong tangko khiat ciang in akiim apaam a muslim gam teng in phallo uh ahih man in gal kido pah ziahziah uh hi. 1949 kum in Israel leh Jordan in Jerusalem khuapi phel hawm ding cih thukimna tawh kikapna khawl uh hi. Israel in Jerusalem i nitumna lam ngah a Jordan in nisuahna lam ngah hi. 1967 kum ciang in Egypt, Syria, Jordan, Iraq, Lebanon te makai in Israel simh huan in tuipi sung ah khia ding in ahan ciam uh hang in alamdang tak in Pasian in Israel te panpih ahih man in ni 6 sung in Israel in zo gawpmang hi. Jerusalem nisuahna lam zong Israel in lakikta hi.\nUN in bel Jerusalem khuapi pen ama’ a mah in ciamteh lai veve hi. 1980 kum ciang in Israel in Jerusalem pen Israel khuapi in ong tangko khiat ciang in UN in sang zolo hi. UN Security Council in Leitung Thukhun Palsat ci’n nakpi tak in Israel mawhsak hi. Tua Israel i tangkona langpanna in gam tuamtuam in a gamzum (embassy) te uh Jerusalem pan in Tel Aviv ah tuahpah ziahziah uh hi. US in zong tuah hi. Anu nung penpen Costa Rica leh El Salvador gamte’n zong 2006 kum in a gamzum uh tuah khin ta hi.\nJerusalem Khuapi Vai\nAmerican kumpi suaknuam tampi in vote a zon uh ciang un hih Jerusalem vai paulap den uh hi. 1995 kum in US Innpi in American gamzum pen Tel Aviv pan Jerusalem ah khin ding in kipsak khin hi. Ahi zong in kumpi kah masasa in Gam Bitna paulam in kha 6 cin sial in tua thukhun aki sepkhiat lohna ding in khinto den uh hi. Clinton, Bush, Obama te’n na khinto ngiatngiat uh hi. Ahi zong in Pu Do Nang in tua pen khinto nawnlo in akipsak miau ta ahi hi.\nIsrael Khuapi US tawh kisai hiam?\nJerusalem pen Israel te’n akhuapi vua angaihsut det mah uh hi. Ahi zong in, atung a ih gensa mah bang in, 1980 kum a Israel te’ thu tangkona hang in kuamah in Jerusalem pen Israel khuapi in angaihsut saklo ahi hi. Tu in US in Israel te’ deihna apanpih ahita uh hi. US te’ hang a khuapi kilaih hilo a Israel te’ kipsaksa thu kuamah in apom loh hang tu’n America in a pomta ahi hi. Than Shwe in kawlgam khuapi ding in Naypyitaw aphuat pen kuamah in anial loh hang gamzumte Zangkong ah om veve hi. Israel ta pen mi khempeuh in nial in a gamzum teng uh Tel Aviv ah atuah hiau uh ahi hi. Tu in US in Tel Aviv pan in a gamzum uh Jerusalem ah atuah ding uh ahita hi.\nJerusalem Biakinnpi Om Lai\nPu Do Nang in a campaign lai in agen lak ah Jerusalem Biakinnpi lam ding zong gen hi. Tua ong lam takpi leh bel peello galpi thumna piang hamtang ding hi.\nHih biakinnpi mun pen Piancil 22 a Abraham in atapa neih sun ahi Isaac meihal biakna ah apiaksawmna mun hi. BC 930 kiim a kumpi Solomon in biakinnpi alamna mun hi. Babylon empire hun in Nebuchadnezzer in tuapen susia hi. Ezra te’n Persia empire hun in Jerusalem biakinnpi lamkik uh hi. Roman empire hun AD 70 kum in Ezra te’ lam pen Zawmah galkap mang Titus in susia leuleu hi. AD 700 kum kiim in Muslim te’n lam kik uh a tuni dong kip lai hi.\nMore: Bang hanga Jerusalem kituhna hih banga buaihuai leh nawngkaihuai hiam?\nMuslim te’n bel Abramham in meihal biakna ah apiaksawm pen Isaac hikei in Ishmael hi ci uh. Jerusalem pen kapu kapa te un khua ul sisan tawh alamsa uh hi ci uh. Amau bel Jerusalem pen Palestine in suahtakna angah ciang a Palestine khuapi ding a angaihsut uh hi. Pu Do Nang’ khentatna bel vaisah mahmah lai inteh.\nGengen leng tamlua in cin tutung hizah tawh khawl phot ni. Lungdam\nGenkhialh a om leh ngaidam\nPrevious: Malaysia ah Pa Mung Do Lian in azi satlum\nNext: Vantung Nawizu (Heaven’s milk) ~ Dim Lun Zam\nTu mahmah in kitel in\nVondeih Kep Ding – 84 (Dimno’ Pa)\nNajib innsung aom vangil kepna Steel Safe kihong theita


url: =Bhutan innkuan khat tungpan Lesson :: ZOMI DAILY\nposted on 18 August 2015 at 1:50 pm Lomkholna: News, Pilmung\nThumasa: Pasian angvanna hangin, ka tenna Chicagoland ah Zomi beklo, leitung gam tuamtuam pan; Kawlgam- Kachin, Kaya, Kareni, Rakhine, Bhutan, Iraq, Iran, Afghanistan, Congo,Sudan akipan minam tuamtuam tawh/ading ma ka pangzel hi.\nTuni ka hawhna BHUTAN Innkuante tungpan thupi kasak leh ka sin Thu #3\nThu#1: A kong (door) ah dotna no khat na suanguh a, HAVE YOU READ YOUR BIBLE? kici kingkiang hi. I kongte ah ee bang lai i tuangsak hiam? Kawllai in: “Na Khedap Suah in” ahikeh “Bell Tum in” peuh i ci hiam? A inn uh ka hawhsim tua lai in hong phawng (remind) dena- tua kong tunga kigelh lai no khat lel in na sem hi.Kong ah, Kawm ah i suan lim le laite in thutampi gen ahina hong phawksak hi.\nThu#2: Atanu le tapate tawh TV na en uh hi. Mite kiang hi leh Korea Drama ahikeh Kawl Movie na lak kha ding uh hi. Ai zong hih Innkuante in MOSES MOVIE na enkhawm uh hi. Tu hun ciang Jesu Movie, Samson Movie cihte thu-um kisa mahmah Christian-te inn sung na ngawnah kitam hon nawn lo a, hih innkuante thupi kasa a, ettehhuai ka sa hi.\nThu#3: A Honda Pilot mawtaw uh tawh vakkhia ding, ama mataw tuang in a maibuk ah ka tuang hi. A paupau kim lai tawm vei hong dai vat in a khuk (wear) kheu cowboy lukhu dan khat hong suah (take off) in, thu hong ngen or ki-ap khit ciang, mawtaw engine hong start pan hi. A motor start ma ki-ap zong thupi lua khin ka sa aa, a thupi zaw ah a khuk a lukhu (hat) hong suah pen ettehtak ka sa hi.\nLST: Kongzing ah pilna nakpi-in kiko-a, tual-awng ah a aw sangsak hi. Paunak 1:20\nDotna #1: I kong, i kawm tunga i suan lim le nate in Pasian minthanna ahi hiam?\nDotna #2: I TV( Smart/Flat), Computer ah kilakte in Pasian awi a kai diam? Pasian thu tawh kisai a tam zaw hiam?\nDotna #3: Motor hawlma in, thungen in i ki-ap ngei hiam? Ahikeh i mangngilh kha zel hiam? Pil Mung Diary, August 15,2015\nPrevious: Nipi Ni (Sunday) ~ Evan. Suang Dal\nNext: Urgent Need for Chin State Disaster Emergency Relief Fund (Chin State Dongtuak Huhna Ngetna)\nZIUSA Kiteelpi Tanupawl Thupulakna: 2015 Kiteelpi Lawhcing\nGensia hawmthawh leh\nUNHCR Lifetime Achievement Award Lungdamkohna leh Thapiakna tomno [Video]\nZomi Cup 2016 ~ Hau Za Cin\nPasian’ Pawlpi maw? Nang mimal Pawlpi? ~ David Tuang\nPa Pasian bawng ankuang sungah ~ Mang Khup


url: =Zombies, Run!: 5k Training (iPad)\nZombies, Run!: 5k Training


url: =Your cart Quintana Roo Looking for the Top in Quintana Roo? Check out our listing of the hottest clubs in Quintana Roo, read reviews, view upcoming events and more.\nSearch by Neighbourhood Search by NeighbourhoodPlaya Del Carmen30Cancun69 Search by Type\nAfter Hours1Bars36Beach Bar12CLOSED3Gay Club1Hotel5Live Music Venue1Lounges9Nightclubs35Private Rental Venue1Restaurants24Sports Bar2Strip Clubs1 Recent Blog Posts


url: =Bill Gates in khangnote a thuhilhna ~ Thang Khan Lian :: ZOMI DAILY\nposted on 20 September 2016 at 9:45 pm Lomkholna: Article, Tech, Thangkhanlian\n• Nungtak baih lo hi- tua hangin hanciam in.\n• Leitung in nang hong khual lo ding hi. Leitung ah nopsakna na ngahna dingin bang hiam khatah lawhcing masa phot in.\n• High School ah sangkah kawmin kum khatin $60,000 na lawh khia ngei kei ding hi. Car zong na neihna ding leh tua zah sum na neihna ding thalawh masak kul hi.\n• Na siapa genhak na sak leh ama siapa na muh dong ngak phot in.\n• Burger bawl-a kithalawh ding zumna in tuat kei in. Na pi leh pu ten tua banga nasemte hampha sa uh hi.\n• Na lawhcin kei leh na nu leh pate hang hilo hi. Tua hangin phunphun ken la, na hihkhialnate panin sinin kibawlphat sawm in.\n• Na pianma in na nu leh pate na cim (boring) man khol lo uh. Inn na lei khin zo, nek leh tak a lim nono hong pia zo, laisimna ding sum leh paii hong pia zo ahih manun nang ngaihsutna sangin na pilzaw uh hi. Na nu leh pate cin lohna na gen ma-in nang cin lohna kimu masa in.\n• Na sangkahna ah mi lawhcing leh mi lawhsam na mu ding hi. A taktakin ci leng sangnaupangte adingin laisim lai zawh loh ding om lo hi. Na siate nangawnin na zawh teiteina dingin hong hanciampih ding uh hi. Ahi zongin leitung nuntakna tua tawh kibang lo hi.\n• TV a na muhte a taktak hilo ahih lam mangngilh kei in. Leitung nuntakna ah mi ten coffee dawnin tutu man lo uh hi. Nasep ding zongin a muh uh ciangin tu man loin sem uh hi.\n• Nang leh nang na kitheihcian kei leh midang ten hong buaipih man lo ding hi. Na hun neih sunsun manpha takin zang in.\n• Mi tawh kikhawlkhawl khol loin amau bekbek a thungaihsunsunte simmawh ken. Na dam leh amau’ nuai-ah na nasem kha ding hi. Company na neih ma-in amau bangin thu ngaihsunsunmi na hih ding kisam masa hi.\nKibawlphat ding hanciamna a nei, hilh theih leh hilh ding lunggulhna a nei, tua bang mite mihampha ahi hi. Mihau Bill Gates’ tung panin na theih thute zangkhial ken. Topa in thupha hong pia ta hen.\n(Rev. Dr. JM Ngul Khan Pau in LUNGDAMNA AW May 2015 issue ah kisuaksak “Kumpi Solomon leh Bill Gates’ Tung Panin” panin kong teisawn ahi hi).\nBILL GATES LEH RESTAURANT WAITRESS\nNi khat Bill Gates in restaurant ah va hawh hi. A nek ding leh a dawn ding teng a man khit ciangin restaurant nasemnu kiangah a nasepna thaman lungdamna lahna dingin sum (tips) $5 pia hi. Nasemnu mai hong khin demdam ahih manin Bill Gates in a maisuah thei ahih manin, “Bangci na hiam lawm aw? A kilawm loin hong ho khakna om hiam,” ci-in dong hi.\nNasemnu: “Hun khat lai-in na tutna sabuai (table) mah-ah na tanu hong tu ngei a, na tanu in tips dingin $500 hong pia hi,” ci-in dawng hi.\nBill Gates in nuihsan hieuhiau kawmin, “Amah pen leitunga mihau penpa’ tanu hi a, kei pen sing tanpa’ tapa ka hi lel hi,” ci-in dawng hi.\nHaksa pi-in hih ciang dong na tunna leh cithei nuamsa in na om hun ciangin na hun beisa leh na khankhiatna mangngilh kha kei in. A beisa hun pen na SIA hoih pen ahi hi.\nPrevious: Hi tegeel bangci ciang hong tung uh tam? ~ Zomi Quavadis\nNext: Laimal ‘Z’ ih thupha naak hi ~ Zomi Quavadis\nCoronavirus Stimulus Relief pan huhna sum $2000 i ngah laidiam


url: =EU gamte’n Africa leh Middle East panin Refugee mi 50,000 laksawm :: ZOMI DAILY\nposted on 28 September 2017 at 4:07 pm Lomkholna: News, Sawltak, World\nGunkuang tawh Mediterranean tuipi kantan in Refugee te apaipai uh lauhuailua samahmah uh ahih manin, European Union te’n tuabang in tuipi tungah khualzin akulloding in agamsung panin Direct in cimawh gambelte laksawm cih AFP pan kiza hi.\nTuabang in European Union te’n Refugee alaksawmna pen Africa, Middle East leh Turkey gam tepan Direct in alaksawm uh ahihi. Akigawm in Refugee mi 50,000 bang lakding geelna nei uh cihi.\nEuropean Union gamsung aom te’n hongtungding kum 2 sungin “bloc’s resettlement programme” tawh Refugee alaksawm hi a, 2015 khitzawh Migration Crisis aom ciangin hihbangin avai hawmsawm uh ahihi.\nBelgium gam ii khuapi ahi Brussels City ah akibawl News Conference ah European Union Migration Commissioner Dimitris Avramopoulos in agenkhiat hi a, gambel te hongtaina uh lampi tepen lauhuai mahmah ahih manin, adang lampi ngaihsut sakding hihang ci’n agenkhiat ahihi.\nHongtungding kum 2 sungin International Protection akisam taktakte leh anuntakna alauhuai te Europe gamsung ah hongtuntheih nadingin EU Resettlement Scheme vaihawm sakding geelna kinei hi ci’n European Commission in genkhia hi.\nAbeisa inzong European Union in EU pualam aom Refugee Camps te panin Refugee akigawm in mi 23,000 bang lakhin uhhi. Tuabang in Refugee alakna gamte pen Turkey, Jordan cihtepan hiphadiak hi. Syria gamsung ah buaina apiangawp ciangin mi tampitak Turkey leh Jordan gamte ah taikhia uh a, tuate sungpan in pawlkhat EU te’n gambel in alak uh ahihi.\nTuagam te panin Refugee lakpan kizomsuak dinga, ahi zongin North Africa leh Horn of Africa sungte paninzong Refugee lakding kilimsawm mahmah cihi. Tua Africa gam acihte pen Libya, Egypt, Niger, Sudan, Chad, Ethiopia cih te ahihi.\nCentral Mediterranean Route kici tuipitung tawnin gambelding in EU lam azuat uhciangin lamkal ah lauhuaina tampitak nawkkha uhhi. Adiakdiak in Libya gampan in Italy gamsung alutding uhciang in Mediterranean Sea kici tuipi akantanloh phamawh uh ahih manin, hamsatna tampitak tuaktheiden uhhi. Sawltak #zomidaily\nPrevious: Myanmar, Rakhine, Maungdaw sungpan khakhat sungin mi 84 kithatlum\nNext: US Police te’n vanlengsung panin Passenger khat taalkaihkhiat leuleu


url: =Jeremiah 8 | Siantongluan.net\nJeremiah 8 |\n"Tua hun ciangin, Topa in kong cihin-ah, Judah gam kumpite guhte, uliante guhte, siampite guhte, kamsangte guhte leh Jerusalem khuamite guhte a han sung uh panin kilakhia ding hi.\nAmaute in a it uh, a na a sepsak uh, a delh uh, a zon uh leh a biak uh ahi ni leh kha leh vana om nate khempeuh mai-ah a kiphokhia ding hi. Tua guhte kikhawm nawnlo ding a, kiphum nawnlo ding hi. Leilaka ek kinusia bang ahi lel ding hi.\nHih a gilo minamte lakah a omlai sunteng in ka hawlkhiatna munah nuntak ding sangin sih ding a teelzaw ding uh hi, Vanglian Topa in kong ci hi.\n"Jeremiah aw, Topa in hih bangin gen hi, ci-in amaute kiangah va gen in. Mi khat a puk ciangin thokik buang hilo ahi hiam? Mi khat in lam a khialh ciangin hong kilehkik buang hilo ahi hiam?\nTua ahih leh bang hangin hih mite lam khialin hong kilehkik nawnlo ahi uh hiam? Zuau pasian milimte lenkip uh a, hong kilehkik nuamlo uh hi.\nAmau thugente ka ngaihsak a, kuamah in thuman genlo uh hi. A gitlohna uh panin kuamah kisiklo a, Bang hih ka hi hiam? ci lel uh hi. Sakol galsim ding a tai bangin amau tum ciatin a pai uh hi.\nGun vapite nangawn in a lal hun ding thei uh a, sumkuangte, phialphiahte, leh gun vapite zong a hun ciangin hong tung zel uh hi. Ahih hangin ka mite in Topa ngeina kipte a thei kei uh hi.\nBangci bangin note in, Ko ka pil uh a, Topa thukham ka nei uh hi, ci thei ding na hi uh hiam? En un, thumanlo laitheite in tua thukham zuauthu a suah uh hi.\nNa mipilte uh maizum ding uh a, lungmangin a cihna ding a thei kei ding uh hi. En un, amaute in Topa thu nial uh hi. Bang pilna nei nawn ahi uh hiam?\nTua ahih manin a zite uh midangte ka piaksak ding a, a lote uh zong midangte ka luahsak ding hi. Bang hang hiam cih leh a neupen pan a lianpen dongin thumanlopi tawh sum zongin a huaiham uh hi. Kamsangte-a kipan siampite dongin thumanlo khin uh hi.\nAmaute in ka mite thuaknate thupi simsaklo uh a, hoihna a om keei lopi, Hoih hi, hoih hi, ci mawkmawk uh hi.\nHih a kihhuai nate a sep uh ciangin a maizum beek uh hiam? Maizum beeklo uh a, kisuangthei beeklo uh hi. Tua ahih manin a site lak mahah amau zong si ding uh a, gim ka piak ni ciangin a kilawnkhia ding uh hi, Topa in kong ci hi.\n"Topa in kong cihin-ah, amaute ka susia khin ding a, a lote uhah leenggah a om nawn kei ding hi. Thei in zong gah a nei nawn kei ding hi. A tehte nangawn keu ding a, amaute ka piaksa nate a bei ding uh hi.\n"Tua ciangin mite in, Bang hangin tutu lai ihi hiam? Kikaikhawm un la khuapi muanhuaite va beel ni; tua lai-ah va si ni. Bang hang hiam cih leh Topa tungah i mawh manin Topa i Pasian in eite a si dingin hong seh khinzo a, i dawn dingin gu tui hong pia khinzo hi.\nNopna i zong a, nopna i ngah kei hi. Cidamna i lamen a, siatna bek i ngah hi.\nLeilu lam Dan khua pek panin galte sakol nakging kiza hi. A sakol hatte hamna awging in gamlelei lingsak hi. Amaute in i gam leh a sunga omteng, hong susia khin ding uh hi, a ci ding uh hi.\n"Bang hang hiam cih leh en un, note lakah gul kong khah ding hi. A kikhim zolo gul guneite kong khah ding a, note hong tu ding hi," Topa in a ci hi.\nKa dahna dam theilo a, ka lungsim na mahmah hi.\nNgai un, gamsung mun khempeuhah ka mite tanute kap uh a, "Zion khua-ah Topa om nawnlo ahi hiam? A kumpipa uh om nawnlo ahi hiam?" a ci uh hi. Topa in dawngkik a, "Bang hangin milim bawltawmte leh a gamdang milimte uh tawh kei hong hehsak ahi uh hiam?" a ci hi.\nMite in, "An kila khinzo a, khuakhal hun zong beita napi-in, eite hong kihon nailo lailai hi," a ci uh hi.\nKa mite thuakna hangin ka lungsim kisia a, lungkham lua-in ka kap hi.\nGilead-ah zatui omlo ahi hiam? Zato siam omlo ahi hiam? Bang hangin ka mite dam theilo ahi uh hiam?\nTedim Lai Siangtho / Laibu: Jeremiah 8


url: =Adobe PageMaker Thu :: ZOMI DAILY\nAdobe PageMaker Thu\nposted on 2 March 2015 at 3:10 am Lomkholna: Tech\nZogam bek hilo leitung mun tuamtuama Computer tawh lai khetna dinga a kilimzat pen DTP programe khat in PAGEMAKER ahi hi. PageMaker ah version 5.0, 6.0, 6.5 leh 7.0 cihte om hi. Kum zalom 15na hunlai-a DTP lama Printing Press mukhiapa Aldus Manutius min pua, Aldus Corporation in 1985 July kha teh Apple Macintosh Computer ah zat theih dingin Pagemaker programe hong bawlkhia hi. Adobe’s PostScript page description language a zatna hang leh tua hun lai-a om ngei nailo computer leh printer kizawmsa-a hong zuakkhiat manun leitung lokzo zah dongin hong minthang hi.\nNasiatakin hong hanciam to uha 1986 teh personal computer-a zat theih dingin PageMaker version thak hong bawlkhia uha, ahizongin 1988 teh Apple Mac in DTP lam hong hanciam to-in Pagemaker sanga DTP software sangzaw QuarkXpress hong bawlkhiat uh ciangin Aldus PageMaker pen a zuakkhiatna lamah hong kia hi. 1990 teh Adobe Company in QuarkXpress tawh computer khat sunga zatkop theih dingin Adobe Photoshop hong bawlkhiat-a DTP lamah zong Graphic hoih mahmah olno takin kinei thei ta hi.\nAldus Pagemaker dinmun laamsang kik dingin Aldus Company in nakpitakin hanciama, laimal bawlkhia minthang Altsys kiang panin software license ngenin Pagemaker ah FreeHand Illustrator program hong guanbeh hangin sumbawlna lamah phatuam thei tuanlo-a Aldus Corporation hong kiam suksuk mai hi. Mipi in QuarkXpress hong paksak zawkluatna hang tawh Aldus Corporation phuankhiapa leh aneipa ahi Paul Brainerd in sum haksatna hangin a nasem computer siamte thaman pia zo nawnlo ding cih bek hilo, company dangah taisan limlim dinguh cih patau ta hi. 1993 kum tak teh sumbawlna lama a kithuhualpih Adobe Systems, Inc. te’ kiangah a company zuak mai ding cih a ngaihsut bangin 1994 September kha teh Aldus PageMaker pen Adobe te in buplei ta hi. Tua kuma kipan PageMaker pen Aldus PageMaker kici nawnlo-in Adobe PageMaker kici ta hi. Adobe te in DTP bek hi lo software nam tuamtuam Graphic Software, Multimedia Software cihte khantohsakna dingin a hun uh tamzat pen hi. Adobe te in Indesign Software bawlna dingin a manlah kawmkal ah PageMaker zong kum sagih sung hong buaipih uha PageMaker 6.0, PageMaker 6.5 leh PageMaker 7.0 te hong zuakkhia uh hi. Software saang mahmah leh ahoih nono, sumbawlna-a meetzawte tawh buailua uh ahihmanin Adobe PageMaker 7.0 khit teh PageMaker thak hong bawl nawnlo uh hi.\nHih bang teng tawh PageMaker Software bawlkhiapa leh Journalist minthang Paul Brainerd in DTP nasep nusia in ama uukna leh ama teenna Pacific tuikulh ading na hoiha a up Region’s Human’s Health and Natural Communities lamah a lungsim pia-in 1995 kuma kipan Aldus Corporation hong beita hi.\nTua bang teng tawh PageMaker a zang mite in haksatna tampi tuak ding cih thei ahihmanin Mac OS X a zattheih dingin PageMaker 6.5 pen PageMaker 6.5 plus ah hong upgrade uh hangin Adobe PageMaker pen Apple Computer kibawlthak te ah deih bangin kizang thei lo hi. Mipi lungkimsakna dingin Mac OS X Classic modes a zat theih dingin PageMaker hong bawl hangun azangte in haksatna tuak veve uh hi. Tua haksatna te lakah a kidawk zaw deuhte pen:- 1) Classic Mode ah Mac Computer in deih bangin SCSI, USB leh Firewire input devices te support theilo ahihmanin lim leh atuamtuam kisem thei lo hi. 2) PageMaker Icons nam tuamtuam te leh PageMaker tawh kibawl files te pen Mac Computer in ahi ding bangin computer screen ah kilangsak theilo hi. Full Screen Mode ah graphicste computer in Refresh theilo hi. Tua banah PDF options, ATM in Classic, fonts in Classic, PostScript RIPs ah leh PostScript proofers ah zong tampi om hi. Adobe te in tua haksatnate a om nawnlo dingin PageMaker Version 7.00 hong bawl in hong zuakkhia uh hi. Adobe te in Adobe Photoshop, Adobe Premier, Adobe InDesign leh Graphic software lamah nakpitakin ma la uh hi. Tua bang laitakin Graphics lam a minthang mahmah Corel Corporationte in Corel WordPerfect, Corel* Quattro* Pro and Corel* Presentations*, Coreldaw corel mossaic te hong zuakkhia uh ahihmanin hong minthang uh hi. 1999 kuma PageMaker hong bawlkhiat uh pen a thupi pen hong suakta-a, Microsoft zangte in a neih uh tampitak nei thei ta hi. Tuate’ lakah Toolbar leh Clip Art Libraryte kiphattuam pih diakhi.\nQuarkPress ahi-a, MS-Office ahizongin i nasep tawh kituakin Software khat pepeuh zanga i zat software pepeuh naltaka i zat theih ding thupi pen hi. Laikhen leh laibu bawlte’ adingin PageMaker pen thupisim loh theih hilo in Adobe PageMaker pen a kinusia theilo, a kiphattuampih athupi pen software khat ahi hi. Zomi computer zanga laibu bawlte adingin zong PageMaker software pen a zatcing mahmah leh a zatnuam pen software khat hiden hi.\nCompiled and Translated by Cinpu (Will SOL)\nPrevious: Google Search Engine ah na Website URL naguan nopleh\nNext: Malaysia ah Zomi Nam Ni siim phei – 5 ~ Hau Za Cin\nZomi Nam Ni thugen dan puah phatna ~ Khaibawi\nSingapore ah numei te bombi sungten aguksak pasalkhat kizonsan\nSyria galkap te’n Jabhat Al-sham ngongtatte tampi golum ~ Thang Khan Lian\nMizoram ah I min in thupha ngahlo ~ Pau Tun Thang\nLengtong te La


url: =ZAM Thupuak :: Chin State pan galtai te UNHCR in 2019 kumbeidong panpihding :: ZOMI DAILY\nposted on 16 June 2018 at 1:13 pm Lomkholna: Malaysia, News, Refugee, ZAM, Zomi\nCHIN STATE PAN A GALTAI TE UNHCR IN DEC 31, 2019 DONG PANPIH DING :: June 13, 2018 (Wednesday) ni 9am-11am dong CLU/UNHCR te makaihna tawh Conference Hall ah Chin Community sung a gambel kipawlna makaite, sangsiate, Pawlpi siate leh Upate tawh kimuh khopna kinei hi. UNHCR Deputy officer Mr. Brian in UNHCR HQ (Head Quarter) zumpi pan mailam kalsuan zia ding thuthak pulakna hong neihna ah Chin state huamsung pan a gambel mi khempeuh ciah kik vai ding leh 31 DEC, 2019 ni khit ciangin Malaysia, India leh Thai a om Chin state pan hong pai galtaite leh UNHCR ki zopna om nawnlo/ beisiang ding cih khentat nate hong genkhia hi. Tua ahih man in Card tettan tu /card renew ciang in a nunung pen 31 Dec, 2019 ciang bek kipia ding hi.\n“Sik a satlai in Seek in.” Hihbang hunte hong pai toto ding ahihmanin Malaysia ah hun hoihna zatkhak lai in kiging, kikhual in, Kawlgam work permit tawh a sem te sangin ZAM card tawh sum tam a ki thalawh theih zawkna kha 18 khitciang hong bei ding hita hi. ** “A hoihpen ding lamen in la, a siapen a dingin zong kiging in.” Gen. Aungsan. ** 31 Dec, 2019 khitciang UNHCR in hong buaipih nonlo ding hi. Zato, Sangvai leh Cidamna tawh kisai leh ciahna ding lai kisam UN te theihpinna lai zong 2019 UNHCR tawh bei khawm ding hi.\nHih tawh kisai a theih beh nuam ih om leh ZAM zum ah ki kanbeh thei hi. Phone No. 03 2142 6659\nAUSSIE EMBASSY NA LUT MA IN :: Aussie Embassy na lut ma in kipawlna zum (ZAM) ah hong pai in na tangthu te uh leh bang ci dan in interview lut ding cih te hong kikuppih masa hamtang un. Aussie Embassy lut in ih dawndan te tungtawn in ih mailam tampi hong ziakai leh hong nawngkaisak thei ahihmain thupi ngaihsut in kidawm ciatni.\nMyRC (TRIS) tawh kisai in theih sakna :: MyRC (TRIS) lam makai te tawh holim na leh kimuh khopna kinei thei a, tua tung tawn in dotna leh dawnna pawl khat kinei thei hi.\nHih MyRC pen a bawl ding a kizo leh a lunglut velvel te in bawl huai a, kizo lopi leh lunglut lopi in mikhat sawlna leh hanthohna tawh bawl loh ding hoih pen hi. Tel Beh nop a omleh Contact:- 03 9226 1926\nKIDAWM KAWM CIAT NI :: Tulaitak pen ih omna gammi te antan hun (Ramadan) ahih bekthamloin kumpi thak kikhelna tawh kizui in hun paidan khat hong kikhelta hi. Tua ahihmanin ih omna ciat pan omdan, khawldan, hawhna ciahna leh vaksuk vaktohnate ah pilvang kawmsa in vakin, a kisam lopi in mawk vakvak kei zaw in. Inn kiim innpam ah minam dangte hong et mawh ding kidawmin, gamtatna ah kikhual ciatni. Kimat kihen zong hong tam semsem ahihmanin na lawmte ahih kei leh na pawlpi kem siate ahih kei leh na khua makai te kiangah na phone No. leh Card No. copy te uh kem sak/thei sak hamtang un.\nZAM palai te, Pawlpi siate, Upa te leh Khua makai te khat peuhpeuh ii phone no. ciamteh in lotngah hamtang in. 01-06-2018 ni-in Malaysia Home Affair Minister Muhyiddin Yassin in Malaysia gamsung ah thumanlo in om in nasem mi khempeuh hemkhia dingin ka khensat khin uh a, tua tawh kizui in na kasem ta ding uhhi. Nasep theih na tawh kisai in Rehiring Programme pen 30-06-2018 ni-in bei ta dinga, tua nungah hih thumanlo a om gamdang mite vai kilim pat ding cihi. Tua ahihmanin mipih a kuama ciat kidawm in pilvang takin om ciatni.\nKIMAT KIHEN NA TUAH CIANG :: Kimat kihen natuak khak zenzen leh mitampi ko kawikawi loin na muan pen khat koin amah tawh na vai van suaksak pah lecin hoih pen hi. Mitampi tawh ih ki contact ciangin vai tampi nawngkai thei a, vai ol ding khat zong vai hamsapi hong suak sak thei hi. Palik te khat khit khat in ih hopih ciang in palik te in sum dekna in nuam hong sa semsem uh hi. A suakta thei ding khat zong suaktalo cih zong om thei a, sum beilo ding pi khat zong sum tampi bei lawh thei hi.\nZAM PAN DAHPIH NA PULAKNA :: Pangsak khua a teng Samte beh Pa Zam Khaw Cin leh Nu Cin Za Man te tapa Pa Mang Khen Dal in 08 June 2018 in Johor Baru pan hong nusia a, 11 June 2018 ni-in a luanghawm hanmual ah kituh kik hi. Adah akap khem peuh Topa Kha Siangtho in alam dangin hong hehnem tahen. ZAM/ZSM zum pa’n adah akap a innkuanpihte tawh kibangin ih dahpih na ih pulak khia hi.\nKIMAT KIHEN NA TUAH LEH :: Kimiat kihen vai na tuak leh hih anuai a siate na contact pah in. Sia Tuang Pu 016 254 4093, Sia Go Mang 018 202 1216\nZATO LAM BUAIPIH TE\n1. Khai Tan Thuam (Saizang) Klinik Kesihatan Kelana Jaya\n2. Hau Khan Gin (Ngalbual) IPR/ACTS\nZato lam tawh kisai in vai khat peuhpeuh na neih leh Contact :Sia Mungpi 018 3122 957\nNASEP TAWH KISAI IN :: Zomi nasep neilote ading nasep nam tuamtuam om den hi. Nasep tawh kisai: Sia Khuppi – 016 3838 014, 011 3563 2059\nPrevious: Pasian muang inla sem in\nNext: Indonesia gamsung ah lokuan numeikhat gulpi in valhlum


url: =Kisin ding Mi khat peuh peuh\n1) . Paak ta ding: Hong ki paak ta, cih thei leng a ki mu thei lo, a kigen khia thei lo na khat in hong lawp sak in hong maitai sak hi. Na puansilh tawh kilawm si cia, hong kici leh tua puan i silhsilh nuam a, tua puan i silh sim in lungtaina khat ih nei hi. I hih na khat peuhpeuh hangin hong ki paakta leh tua na, ih hih kikkik nuam hi. Makaipa pahtaakna kamkhat in nungzuite a dingin hanthotna hoihpen khat ahih lam phawkdet huai hi. Dr. Lian Muan Kim\n2). Phat/pahtawi dan kisin ding\nIh mel hoih lo cih pen ei leh ei ki tel mah mah hanga, ahih hangin tua pi mah ngaih baang si cia, hoih si cia hong ki ci leh nuam in gen pak ding ih thei kei aa ih nui piimpuum kha liang hi. Phat ngai dah ki om lo acih mah bang hi. Phatna ah a heh sangin a nuam pen 90% om den hi. Pawl khat pen phat bawl leng na leh lak thei in, ahih na tak uh zong ki phat ngam lo hi. Zogam Mungpi\n3). Lungdam ko ding\nLungdam kohna pen thupi mahmah hi. Vocher piak tawh ki bang ci hi. Paul Zampi. Pasian tungah lungdam kohna pen kanpuak kan tawh kibang hi. Pi khat ih kan pen taang khat bang pha thei hi. Supna om ngei lo hi. A hoih kei pen leh pi guk, pi sagih bang pha hamtang hi. A zian zah tungah tampi ki ngah ve ve hi. Pasian tungah lungdam kohding mangngilh kei ni.\nMihing tungah lungdam na kohkik theihna pen na pilna khat hi pah a, na lungdamkohna hang in na lungdamkohna nu/pa tawh hong ki nai sak sem sem ding a, maipha na ngah lawh sem sem ding hi.Zogam Mungpi\n4). Mipil leh mihai\nMipil in a khua/innkuan/minam/ gen sia lo a, mihai in phat bawl ngei lo hi. Zogam Mungpi


url: =KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau - Laibu Saal\nHome > Thuluui/Articles > KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau\nKUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau\n1.Topa thuhilhna ka mang ding hi (Aneu 1-2):\nKumpi Solomon in a tate a thuhilhna ah kong thuhilhte mangngilh kei unla, ka thugente mang un, na ci hi. Tua bangin thuhilhna a zuih uh leh khansauna, lungnopna leh daupaina ngah ding ci hi. Topa thuhilhna zui kei leng khansihna, dahna leh lawhsapna tawh kinungta ding cihna hi. Tuni in Topa thu a sim bek hi loin ama thuhilhna bangin a zui nuam hih ding hanciam in. C.T. Studd tangthu ah: zan khat ihmu loin Lai Siangtho simin tusuak hi. A zi in, "Bang ci na Lai Siangtho bu na ban-phen keei a, a cih leh, a ma'n, 'Pasian in hong sawl thuhilhna ka zuih loh a om hiam cih a zong ka hi hi," ci hi. Topa hong thuhilhna lei-ah kiasak loin a zuipah dingin hanciam in.\n2. Topa Pasian ka it ding hi (Aneu 3-4):\nTopa in thupha hong piak manin amah it i hih leh tua itna pen hong huh man hi a, itna siang hilo hi. Naupang no khat in, "Ka pa it mahmah ing bang hang hiam cih leh sum ka kisap simin hong pia hi," ci hi. Sum leh pai, inn leh lo hong piak manin itna pen eimah kikhualzaw itna hi a, hong piapa itna taktak hilo hi. Tulai i nuntakzia tawh zong kituak kasa hi. Nuntakna nuamzaw thupha delh in gamdang i tung uh hi. Tuate i ngah ciangin a thupha bekbek buaipih in hong piapa kimangngilh baih mahmah hi. Tham loin thupha khawng i ngah ciangin ngahtaak i kisak zong kiphatsakna hi a, Topa Pasian mai-ah zakdahhuai mahmah ding hi. Topa a it mite thumanna leh cihtakna tawh gamta uh a, amau nisim nuntakna ah tuate mangngilh lo uh hi. Tuate amau nisimin nuntakpih uh hi.\n3. Topa Pasian ka muang ding hi (Aneu 5-6):\nKumpi Solomon in lungsim khempeuh tawh Topa muang ding leh nangma theihna ah kinga ke'n na cihi. Lai Siangtho siamte'n hih bangin na gen uh hi. Solomon kumpipa a cing galkapte ama zumpi mai-ah ding uh hi. Amau khut ah teipi tawi-in ding uh a, nai khat val bang tang loin a din zawh uh ciangin gimpian uh ahih manin teipi tungah kingai kawm uh hi. A sawtna ciangin a teipi zong koi thei hi, ci uh hi. Tua a muh ciangin kumpi Solomon in nangma "teipi" tungah kinga kei inla, Topa tungah kingazaw in ci hi. Mai kum sungah gelna na neihte zong Topa huhna leh gualzawhpihna loin bangmah piang lo ding hi. Solomon mah in, "Mite in bangbang a geel zongin Topa' deihna bang bekin a piang ding hizaw hi," na ci hi (Pau 16:1).\n4. Topa Pasian ka lau ding hi (Aneu 7-8):\nNangmah a pilin kingaihsun tawm kei inla, Topa lauhna hangin a sia peel in. Tua hileh nang adingin damna zatui tawh kibang ding a, na natnate hong damask in, na guhte adingin zong damna hi ding hi, cih i mu hi. Mikang pau ah fear cih pen zahtak ci-in kilet hi. Hih pen a siangtho lauhna, zahtakna hi. Topa tua bangin a zahtakte'n siatna peel hamtang uh hi. Tua bek hi loin,\nTopa lauhna pen pilna bulpi hi a, lungnopna bulpi hi (Pau 1:7). Israel mite'n zong Topa lauhna hangin siatna a pelh laiteng uh thupha sang uh a, ahih hangin Topa' lauhna hong neih nawn loh uh ciangin siatna namkim tuak uh hi.\n5. Topa Pasian ka neihsa tawh ka zahtak ding hi (Aneu 9-10):\nNa neihsa na anpalte tawh Topa zahtak in. Tua hi leh na ansalte an tawh hong dimlet ding a, bel dimletin lenggahzu na nei ding hi. Hi lai a zahtakcih kammal pen honourhi. Topa Pasian neih leh lam hong piapa ahih manin ama tungah lungdamkohna in piakkik ding thu ahi hi. Neih leh lam piakna tawh Topa biakpiakna pia leng ama tung panin thupha hong pai ding hi cihi Lai Siangtho in na gen khinzo hi. Na ansalte hong dim ding a, na koihna belte hong dimlet ding hi, cih thuciam om hi. Bang hangin pia ding ihi hiam cih leh na neihsa khempeuh ama tung panin na ngah ahih manin lungdam kohna in piak ding ahi hi. Hauh nopna, sumbawlna bangin a meet ding lametna tawh piak ding hi masa lo a, lungdamna kohna ahih manin phal takin piak ding ahi hi. Tu kum thak sungin piakna lamah kalsuan ning na ci hiam? Na piakna na behlap sawm hiam?\n6. Topa Pasian hong ukna leh taina ka thudon ding hi (Aneu 11-12):\nTopa in ta taktak bangin hong bawl leh na hoihnadingin hong tai-in hong thuhilh (discipline) ding hi. Na pianthak ni a kipanin Topa' sanginn (school) ah a kah na hi hi. Sangnaupang hoih om a, sangnaupang hoih lo zong om hi. Na sih madong tua sanginn ah a kah na hi a, haksatna na tuah ciangin Topa in lesson laisim haksazaw hong pia cihna hi. Job zong ama tuahkhakte Topa' khut sung panin hong pai thute hi a, haksa sa mahmah hi. Ahi zongin Topa tungah khasiatna nei loin kipngitnget ahih manin a tawpna ah laizawhna graduation thupi mahmah Pasian tung panin ngah hi.\nHebrew 12:5-11 sung i et ciangin Topa thuhilhna discipline thu limtakin kigen hi. Topa thuhilhna a thuakzote' tungah lungdamna lianpi piak ding kamciam om hi. Topa in a it mite a it manin tai a, a tai mite mi nuamsa hi; tua bang thuhilhna thupi in ngaihsut ding hi, ci hi (Job 5:17, Mang 3:19). Topa in ama thukham a hilh leh a taihilhna a ngah mite mi nuamsa ahi uh hi (Late 94:12). Topa in thupha hong pia hen.\nDraft - Zomi eLibrary Kumthak Pasian Thu Rev. Dr. J.M. Ngul Khan Pau Thuluui/Articles\nItem Reviewed: KUM THAK LEH HANCIAMNA (Paunak 3:1-12). Agelh - Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Ong Khah Ngei Lo Ding Itna Aw | Zomi Lyrics Directory :: Zomi Music and Songs Ong Khah Ngei Lo Ding Itna Aw | Zomi Lyrics Directory :: Zomi Music and Songs\nOng Khah Ngei Lo Ding Itna Aw\nGeorge Matheson (1842-1906) Albert L. Peace (1844-1912)\n19th century nunung lama kiphuak late lakah a kideihpen la khat ahi hi. A phuakpa a mit-in khua a mu kiuhkeuh lo mit khua mu lo pastor khat hi a, lungsim gimna nakpi-a a thuakna tungtawna kiphuak ahi hi.\nGlasgow, Scotland ah March 27, 1842 ni-a suak George Matheson pen a neu tunga kipan a mit hat het lo khat ahi hi. Glasgow University ah pilna sina, a mit hoih lo semsem-a, kum 18 a phak ciangin a mit a taw kiuhkeuh hi mai ta hi. A mit a tawt hangin a university sangkahna zo veve a, Seminary of the Church of Scotland ah zong kah-a sangpi takin ong laimawk hi. 1886 kumin Edinburg a om pawlpi mi 2,000 a pha St. Bernard’s Parish Church ah pastor suak hi. Scotland gam buppi-a thugensiampen pastor-te’ lakah khat-in minthanga Edinburg ah kizahtaak mahmah hi. A thugen ngai dingin mipi tampipi kikhawm den hi.\nGeorge Matheson in zi nei ngei lo hi. A sanggamnu in kema, ama’ nasep a huh theih nadingin Greek, Hebrew, Latin kamte sin ngiat hi. George Matheson in hih la a phuahna thu hih bangin gen ngei hi: “Hih la pen June 6, 1882 ni-a ka tenna Innellan sia-inn-a ka phuah ahi hi. Tua ni pen ka naunu’ pasal neih ni hi a, ka innkuanpihte khempeuh Glasgow ah taam suak uh hi. Ka tungah kei bek in ka theih na khat hong pianga, ka lungsim hong gik lua mahmah hi. Tua bang lunggimna ka thuakna panin hih la hong gahkhia hi. Ka nuntak sung buppi-a ka laigelh lakah a manlaangpen ahi hi. Kei’ phuah zong hi lo-in ka sung pan aw khat in hong gen bangbanga a gelh bang lel-in ka kingaihsun hi. Minute 5 sungin a la dawng buppi ka zawh bel ka tel mahmah hi. Puahkik zuunkik kul vet lo hi. Kei’ pianpih in rhythm siam ka hi kei hi. Ka la phuah dangte hanciam-a ka gelh phatphat hi a, hih la bel van pana hong kia tawh kibang hi. Tua bangin khatvei beek la ka phuak thei nawn kei hi.”\nGeorge Matheson in hih bang la a phuahna ahi zongin, tua banga lungsim gimna a thuakna a hi zongin ngaihsutna tampi om a, ama’ nuntakna-a thupiang khat hang hi ding hi, ci-in ki-um tek hi. Nidangin lawmngaih nei ngei a, kiteen ding dongmah ngim uh hi. Engagement (zuthawl i ci mai tam maw) nangawn a man khin uh hi napi-in a mit hong siat semsem ciangin a lawmnu a hehpih manin a lawmnu tawh kikhen ding hong ngaihsun hi. A lawmnu kiangah, “Kei lah ka mit sia semsema, a sawt lo-in taw ding ahih teh, mittaw khat’ zi a na khantawn na om ding hong deih ke’ng, kikhen mai ni” a cih teh a lawmnu in mang pah mawkin a engagement khutbuh suahkhia in pia kik ziau hi. Amah mah in zong kikhen lel ding a ngaihsutsa a ahih hangin nasa lua mahmah hi. Mihingte’ ki-it kingaihna i cih hi bang hi tazena, “ong khahsuah ngei lo ding itna” bel Pasian’ itna bek mah om ei, cih hong tel mahmah hi. Pasian’ itna i cih “phal hun” cih bang hong nei ngei lo a, hong lencip tinten ding itna hi bek-a, cih hong phawk saan hi. Tua banga a lungsim a nasak mahmah thu a tuahkhakna tungtawna hih la a phuah hi, ci-in ki-um tek hi. [Hih la leh tua a lawmngaihna thu kisai kha kei, tua huna pawlpi sunga buaina a piangsaksak ta Charles Darwin’ phuahtawh ‘evolutionism’ tawh kisai a lunghihmawhna hanga a phuah hizaw hi, a ci pawl zong om hi. Gentehna-in, Edward E. White, Singing With Understanding (Warburton, Victoria, Australia: Signs Publishing Company, nd), 113.]\nMatheson in a nuntakna a nunung lamin Mangkama kigelh ngei devotional lai laka hoihpen laibu pawlkhat gelh hi. Moments on the Mount, Voice of the Spirit, Rests by the River cihte ahi hi. A la phuahte lakah hih la bek phialmah a kitheipen hi a, ahi zongin la dawng tam simsim phuak hi. “Make Me a Captive Lord, and Then I Shall Be Free” a cih zong ama’ phuah mah ahi hi.\nHih la a aw a phuakpa bel tua hun lai-a organ tumsiam-a minthang Albert L. Peace ahi hi. Matheson in a mal a phuah zawh kum khat cianga a aw kiphuak ahi hi. Scottish Hymnal Comittee in George Matheson’ phuah la tawh kituak ding la-aw a phuah nadingin a tuam vilvel-in ngen uh hi. Peace in a genna ah, “Hih la a malte limtaka ka sim khit ciangin a aw ka phuaksuk ziaupah hi. A taw ka tunin a khung lama te a laitui nangawn keu man nai lo ding hi” ci zawzen hi.


url: =KILAWMTATNA (Fellowship). Agelh ~ Kap Za Khai (Photoh) - Laibu Saal\nHome > Thuluui/Articles > KILAWMTATNA (Fellowship). Agelh ~ Kap Za Khai (Photoh)\nKILAWMTATNA (Fellowship). Agelh ~ Kap Za Khai (Photoh)\nKilawmtatna cih kammal pen a khum mahmah khat hi a, kipawlkhopna sungah zong a kizang mun mahmah kammal hoih khat ahi hi. Kilawmtatna in kipawlkhopna, sepkhopna, kithutuakna, gualzawhkhopna hong pia thei ahih manin thupi mahmah hi. Kilawmtatna hangin a kithei ngeilote bang kitheihlawh hi. A kimu ngeilote bang kimuhlawh, kimeltheih lawh uh hi. Lang khat lang khat hong kitelsiamsak lai hi.\nKammal A Khiatna\nLai Siangtho kigelhna Greek lai in kilawmtatna kammal pen koinonia kamml kizang hi. Hih kammal akhiatna pen mikang lai-in “communion, fellowship, sharing in common, leh partake” cih hi. Khristian zia bang hileh Khrih sungah hawmkhopna, nuntakna khopna cih hi a, innkuan bang hileh innkuan sungah neih bangbang tawh nekkhopna, sepkhopna cihte ah kizang hi.\nKilawmtatna ii ngimna in, kha thu in hileh Khrih leh thu-ummite kipumkhat nading ahi hi. Thu-ummite kilawmtatna zong thu-ummite khat leh khat kipumkhat in, lawng khat sungah luang khawmin, Pasian’ gam tangzai semsem nadingin semzawh nading ahi hi. Khat leh khat lungsim kitel nading, i deihna kitheih pih nading, sepzia bawlzia kithei semsem bek tham loin sepzawhna tha kibehlap nading cihte zong a ngimna ahi hi.\nPasian Minthan nading:\nKilawmtatna pen Pasian mahmah in a bawlkhiat kizopna thupi khat ahi hi. Mihingte Ama’ limlemel sunin hong bawlna tawh ei leh amah kikal kilawmtatna hong nei bek tham loin, Pa, Ta, Kha Siangtho cih thumgawm Pasian khat ahihna tawh Amau kilawmtatna hong lakkhia hi. A Tapa Jesuh mawhneite hong tatkhiat sakna tawh Amah leh eite kikal ah kilawmtat hong bawl hi. Pasian in kilawmtatna tawh Ama’ deihna le ngimnate hih leitungah na hong sem hi. Hih bang ahihna khempeuh pen ama minthan nading ngimna ahi hi (Jn. 17: 20-23; 13:34-35).\nEi leh ei kisam ihih manin:\nKitangsapna bekbek tawh kidim mihingte ihih manin khat leh khat i kisam den hi. Pasian in eite hong it in, ama ading kisam hong sak bangin, eite in zong Pasian mahmah kisam den bek tham loin Ama hong kepcipna leh thupha piakna i kisam hi. Jesuh Khrih’ thukham thak ahi, Pasian pen lungsim khempeuh, nuntakna khempeuh leh pilna khempeuh tawh it ding leh i pumpi i it bangin i vengte it ding (Matt. 22:37-39; Mk. 12:30-31; Lk. 10:27; Rom. 13:9) cih in; ei leh ei kithapiak nading, Khrih kiangpan i pialkhiat loh nading, i lungkiat thanem hun in kithuakpih, kitheihpih nading, khat leh khat Pasian’ limlemel kilakkhiat nading ahi hi (Efe. 4:4, 11-16; 25).\nKuate tawh Kilawmtatna Bawl Ding\nAndrew Murry in a genna ah, eite in mite tawh kimumu loin kong khakcip in Pasian tawh kilawmtatna bawl ding kisam ci hi. Topa Jesuh zong leitungah a nuntak sungin nisim in a Pa tawh mimal kilawmtatna nei den hi. Tua mah bangin eite in zong i biak Pasian tawh nisim in kilawmtatna i neih ding thupi hi. David Brandnard in zong, Pasian tawh nai khat sung hunlakna pen hih leitunga nopna khempeuh sangin tehzawh loh in manphazaw hi na ci hi. Pasian tawh kilawmtatna pen leitungah a manpha penpen ahi hi. Pasian tawh kilawmtatna loin leitungah lungnopna, kha muanna, daihna, gualzawhna leh lawhcinna om thei lo hi. Pasian mahmah in zong leitung mite amah tawh kilawmtatna bawl ding pen a lunggulh pipen hi ding hi. Tua manin a Kha Siangtho hong buasuk hi (Sawl. 2:8). Jesuh min zong Emmanuel ci-in eite tawh hong om khawmsak ahi hi. Topa Jesuh mahmah in zong vantung a kah ma-in a mite kiangah, hun bei dongin note kong om pih ding (Matt. 28:20b), ci-in a vaikhakna in amah leh a mite a tawntungin kilawmtatna nei a hihna hong lakkhia ahi hi. Tua ahih manin eite hong bawl Pasian tawh ahi zongin, i mawhna pan hong tankhia Jesuh Khrih tawh ahi zongin, tuni dongin hong ompih leh hong makiah den Kha Siangtho tawh ahi zongin nisim in kilawmtatna bawl den ni. Topa tawh kilawmtatna pen amah a zahtakte ading hi a, a thuciamna amau tungah kitheithangsak hi (Late 25:14).\nPasian tawh kilawmtatna bawl bek tham loin Pasian a ummite tawh zong kilawmtatna bawl ding thupi hi. Topa Jesuh in thukham a lianpen nihna a genna ah “nangma pumpi na it bangin vengte na it in,” cihleh “keimah in note kong it bangin note zong khat leh khat na ki-it un” a cihna in thu-ummite khat leh khat kilawmtatna neih den ding hong deihna ahi hi. Mother Teresa in, thu-ummite pen thu-ummite mah tawh kilawmtatna neih huai ahih manin hunpha a om laitak kilawmtatna nei un, na ci ngei hi. Paul in zong, Thesalonika thu-ummite kiangah,... tu laitak-a na omzia uh mah bangin khat leh khat kihanthawnin na kihuh ciat ta un (1Thess. 5:11), ci hi. Thu-um masate zong thusin khawm, kikhawl khawm, an ne khawm, thungen khawm cih bangin khat leh khat kilawmtatna na nei uh hi (Sawl. 2:42; 1:14). Rick Warren in Pawlpi khantoh nading a kisam thupi nga a genna sungah ‘kilawmtatna’ zong kihel hi. Tua ahih manin tuhun ei thu-ummite in zong khat leh khat kilawmtatna i neih den ding a thupi leh a kisam ahi hi.\nSingkung, ganhing leh mihingte in Pasian’ inn vanuai leitung tengah a kizop diamdiamna thu pen kimlepaam (Ecology) hi ci-in Dr. Do Sian Thang in pulakkhia hi. Kimlepaam pen mihingte tawh kilawmtatna nei dingin Pasian bawl ahi hi. Tua ngimna tawh Pasian in leitung leh mihing hong bawl ahi hi (Pian. 3:23). Pasian in Adam pen Eden huan kho-in a kem dingin a koihna in mihing leh kimlepaam kilawmtatsakna ahi hi (Pian. 2:15). Leitang zunlo, kimlepaam kep lohna pen Pasian’ bawlsa suksiatna hi a, amau bawlpa Pasian thusim loh lahna hong suak hi. Kimlepaam tawh kilawmtatna in Pasian lungsim muhna hi a, i nuntakna nopsak khuasuah nading zong ahi hi (Rom. 1:20a).\nPasian’ zia hong telsak:\nPasian pen itna ahih bangin Thumgawm Pasian hihna sungah Pa, Ta, Kha Siangtho kilawmta den bek tham loin leitung mihing thu-ummite tawh zong hong kilawmta den uh hi. Thumgawm Pasian hihna in amau mahmah kilawmtatna Pasian ahihna uh hong lahna ahi hi (Matt. 3:16-17; Jn. 16:5-8; 2 Kor. 13:14). Tua mah bangin ei thu-ummite khat leh khat kilawmtat denna in i biak Pasian’ zia bangin tatna leh zuihna hi a, hih hangin i biak Pasian’ ziate thu-umlo mite’ mu ding ahi uh hi. Jesuh Khrih hong sawl bangin leitung adingin ‘ci bang alna leh khuavak bang tangna’ ahi hi (Matt. 5:13-16; Mk 9:50; Lk 14: 34-35).\nPianthakna cih pen mawhna tawh kikhenkhia in, Topa Jesuh tawh kilawmtat ding khentatna tawh Jesuh Khrih upna hi a, Pasian hong hehpihna hangin upna tawh Khrih’ hong piaksa tawntung nuntakna ngahna ahi hi. Mawhna hangin Pasian tawh a kikhensa mihingte Topa Jesuh in a sisan tawh a Pa leh mawhnei mite kikal ah palai semin hong kilawmtasak kik ahi hi. Pasian in mihingte a Tapa hong sawlna tawh kilawmtatna hong neih bangin, Jesuh Khrih in zong a Pa’ sawlna mangin a nuntakna kipiakna tawh Pasian leh mihing kikal ah kilawmtatna hong piakik ahi hi. Tua mah bangin Pasian’ itna thei a, Topa Jesuh umin thumgawm Pasian tawh kilawmtatna a bawlte khempeuh nuntakna thupha a ngah ahi hi.\nKilawmtatna neihna in Pasian tawh aihleh Pasian’ deihna hong theisak in, mihingte tawh aihleh mihingte’ lungsim puakzia leh a deihna uh hong theiteelsak hi. Khat leh khat kitheihteelna hangin ki-itna, kideihsakna, kihehpihna hong piangsak a, khat leh khat kilungkimna zong hi pah hi. Khat peuhpeuh ii lungsim puakzia, a deihnate theihtheih nadingin a baih pen lampi in amah kilawmtatna ahi hi.\nKipumkhatna pia: Kipumkhatna pen kilawmtatna gah hi a, kilawmtatna hoih in kipumkhatna kip hong piangsak hi. Thu-ummite khempeuh Pasian sungah kilawmtatna in Khrih’ pumpi ahi Pawlpi cidamsak, khangto sak bek tham loin Khrih leh thu-ummite hong kipumkhat sak mahmah hi. Thu-ummite kilawmtat denna in zong Pasian’ gam tangzai nadingin a kisam kipumkhatna thaguipi hi a, kipumkhatna tawh haksatna khempeuh kigualzo thei hi.\nSepzawhna pia: Nasep khat peuhpeuh khatgia bek sep sangin kilawmtatna tawh kipawl khawmin sem le’ng sepzawhna tha zong khawh in kigualzo baih hi. A diakdiak kilawmtatna hangin zong nasep haksate sep dan ding leh sepziate hong theisak hong mukhiasak hi. Tua hangin company-te ahi zongin, kipawlna khempeuh in nasep kipat ma-in meeting tukhawm ahi hi. Tutkhop, kikhawlkhopna tawh pilna leh theihna tampi kingah a, sep theihna leh sep zawhna tha zong tampi kingah ahih manin nasep haksa kici khempeuh ol takin a kisem zo ahi hi. Kilawmtatna in sepzawhna tha hong piangsak taktak hi.\nKilawmtatna hangin khat leh khat a kithei ngeilote hong kitheisak in, hong ki-itsak in, hong kipawlsak in mihing kipawlna hong kilamsak thei hi. Mun tuamtuam ah kibawl kilawmtatnate panin kimu a, kingai in a kiteeng nupa khop tampi ki-om hi. Tua bangin na a semkhawm company tampi om hi. I gensa mah bangin Khrih’ pumpi ahi Pawlpi cidamin picinna ah a kilamsak zong thu-ummite’ kilawmtatna hang ahi hi. Tua bangin kilawmtat in hong kilamsak ahi hi. Thukhun le ukzawhna tawh aana in mite ukna sangin itna bulphuh in kilawmtatna tawh ukna gam kilamsak zaw hi.\nKilawmtatna pen Pasian leh mihingte kikal ah ahi zongin, mihing leh mihingte kikal ah ahi zongin, mihing leh kimlepaam kikal ah ahi zongin neih loh a phamawh, a thupi mahmah kammal, tatna leh zuihna thupi khat ahi hi. Kilawmtatna loin mihing kipawlna sungah nasep khopna, geelkhopna, daihna leh gualzawhna kingah thei lo hi. A diakdiak in Pasian tawh kisai thute ah kilawmtatna loin piangthei lo hi. Tua ahih manin eite in kilawmtat thute lim ngaihsun in thupi sa-in, Pasian tawh ahi zongin, khat leh khat ahi zongin, kimlepaam tawh ahi zongin nisim in lungsim takpi, itna takpi leh utna takpi tawh kilawmtatna bawl den, nei den ni.\nItem Reviewed: KILAWMTATNA (Fellowship). Agelh ~ Kap Za Khai (Photoh) Description: Rating: 5 Reviewed By: Cinpu Zomi


url: =Cargado por suan mun mang\nA cidam pawlpi\nguardarGuardar A CI DAM PAWLPI By Rev Dr Chin Do Kham para más tarde\nZAWN NA GOLUM NI!\nZBCM LAIPIL PAHTAWINA\nZomi Independence Army -Declaration\nRev Dr Chin Do Kham\nBang hang hiam na cih uh leh, Khris in pawlpi lutang ahih mah bangin pasal in azi lutang ahi hi. Khris in ama pumpi Honpa ahi hi. Ahih hangin pawlpi in Khris ukna a man mah bangin zite in zong a pasalte uh ukna khempeuh mang ta uh hen. Pasalte aw, Khris in pawlpi a it mah bangin na zite uh na it un. Tua pawlpi in siangtho-in mawhsakna om lo ahih ciangin, a nin banna om lo, sa tonna om loin, a mel kilawma om pawlpi, Khris in amahmah a kipiakna dinginah Pasian thu tawh tui-ah a sil khit ciangin, siangthosak nasingin tua pawlpi adingin ama pumpi a pia hi. ( Efe 5:23-27 ) THUMASA Mihing khat nuntakna i ki-et ciangin a cidam leh a cidam lo, i pianzia tawh kimukhia thei pah hi. Bang hang hiam i cih ciangin a cidam lo mi khat pen maitai zo ngiat lo pah hi. A kampau, a awsuah mahmah zong khum theilo hi. A lungsim gina lo ahih manin pumpi tungah silh leh teen a kipan kipuah ding kin ngiat lo hi. A sunglam dam lohna hang tawh na zong sem zo lo hi. PAWLPI DAM LOHNA Pawlpi i cih zong mihing pumpi mah bangin cidam lo thei pha mahmah hi. A dam lo pawlpite sungah panmun kituh ding lau ahih manin mithak zong deih mel se lo uh hi. Thungetna lasakna lamah tha hat lo uh ahih manin Hunzatna ( sermon ) zong muibun zo mel lo hi. Midangte tawh kipawl kizopna-ah siam mel lo banah amau bek mah hi kisa, hoih kisa hi. Pumpi cidam lo i hih lam i kitheih ciang bekin zato zuan pan hi\nhang. Mundangte ah kum simin siavuante kiangah kilak tawntung uh hi. Tua mah bangin pawlpi dinmun zong limlangh bangin i ki-et zelzel ding thupi mahmah hi. USA ah pawlpi khat pen member 5000 pan 900 ah kiamsuk hi. Pasian thu ah a thahat khangno khat pawlpi puahphatna ah hong kipia ahih manin member 9,000 ah khangto kik hi. Tu laitak USA ah Protestant Pawlpi 350,000 om a, tua pawlpite sung pan 15% pen cidam thahat in, 85% pen kiamlam manawh hi. PAWLPI I CIH BANG HIAM Pawlpi i cih pen a kimuthei leh a kimutheilo ci-in Pawlpi nam nihin kikhen thei hi. Topa Jesu lamh Pawlpi pen mimal ahi hi. ( Mt 21:12-13, Efe 5:23, 29-30, 1Kor 12:12-20,27 Efe 1:22, Mt 16:18 ). Mihing kiphasakten nuailam bek enden uh ahih manin Pasian nasepna muthei lo uh hi. Ahi zongin a kiniamkhiatten tunglam bek en uh ahih manin Pasian nasepna leh Pasian vangliatnate mu uh hi. USA a Pastor pawl khat in, hih pawlpi ah Tuucing lianpenpa Jesu Khrih hi-in, kei ka hih leh ama nuai-a a nasem ka hi, ci-in pulak hi.\nEfe 4:12 Hih nasep tuamtuamte khempeuh pen Pasian mi khempeuh in Khris adingin nasemin Khris pumpi a khansak theih nading deihna ahi hi acih mah bangin Pasian nasepna-ah Pastorte bek hi loin thu-um khempeuh tavuan ahi hi. I nuntakna mah mah tawh lahkhiatna pen Pasian nasepna lianpen ahi hi. Tua bangin i nuntak theihna pen muhtheih pawlpi dinmun man taktak ahi hi. PAWLPI KI-ET DIK NADING A cidam pawlpi i suah theih nadingin a nuai-a nam 6 teng tawh hoihtak semin i kalsuan ding kisam mahmah hi.\n1. Thungetna 2. Midangte tawh kilawmtatna 3. Biakpiakna ( Praise & Worship ) 4. Gamthak nasepna ( Mission ) 5. Pasian nasepna cialpi, crusade, camp ( Lungdamna thu genna ) 6. Nungzui hoih suahna Chicago pawlpi khat-ah kum 75 a pah Pastor pan Pasian na a sepna kum 35 sung a etphat ciangin ka kisikpen pen thu in Pawlpi pen naucin bangin cingkha ing ci hi. Pastorten zong pawlpimite ngekbawl luat ding zong hi khin lo hi. Tua banah Pastor khangham lua omna, Pastor a teek lua a omna munah Pawlpi zong teek suah thei hi. Khangthak Pastorte zong kul leh kisam banga mun piak theih ding thupi hi. Upa makaiten zong muhkholhna ( vision ) tawh kalsuan theih ding kisam hi. Makai sung a cidam leh Pawlpi zong a cidam suak pah hi. THUKHUPNA Topa Jesu in zong Ka Pawlpi ka lamding ( Mt 16:18 ) na ci hi. Pawlpi pen mi tampi tak in aituam ngaihsut kha hi hang. Pawlpi phuan ( Founder ) kituh thei hi hang. Tu hun ciangin Pastor hi napi Pastor lungtang pua lo, Upa hi napi Upa lungtang pua lo, Evangelist hi napi Evangelist lungtang pua lo mi tampi ki-om ta hi. Tua ahih manin i Pawlpi sungah Jesu lianbel sak lehang a cidam Pawlpi suak ding hi hang. Kong it sanggam aw, i dinmun kisittel pha pha a, a cidam Pawlpi i suah theih nadingin Topan thupha hong pia ciat ta hen!\nMás de suan mun mang


url: =Zogam Lamsuk Lamto (Part 1) ~ Francis Lamthang :: ZOMI DAILY\nposted on 28 June 2016 at 7:35 am Lomkholna: Article, ZomiQuavadis\nZingsang Ak-khuan hun pawlin ka giahna Thalmual giahbuk panin ka tho to hi. Phalbi laitak ahih manin thawh lim a tuivot kilhkelh tawh mai phiat pah saisai ding pen hong lemlo bek hi lo in, zong lawp huai masa pen khollo hi. Ka zanpuan teng ka lomzial vilvel khit ciangin ka Loksaih sungah hentheih henmawh in, a ta himhim dingin ka hen phitphet a, tua khit ciangin khekhuantaw a meiphual kisepna geiah tawmvei kihailum dih ning ci-in khekhuang deldal in singbilbawk khat ka tutphah hi.\nTua kawm mahin Khualpu nu in Sizuza zialsa a lompi khat hong puaksak pen lakhia in Feeling takin ka teep a, akhu naleng khah khiat gaih pah ding pammaihsa sim ka hih manin mitsi dide liang mahin tawmvei sung ka kamsungah vaibang thaamsak phot in ka diikto dakdak phot zawzen hi. Sumbuk / sai pan set tawh a kizialsa sitset Vegas leh London zabulkangte sangin lim kasa zaw a, nget kul lo Khualpunu in manlo pipi mah a itna takpi tawh hong zialsak Sizuza tawn hilhialte pen mi ading in TB leh Cancer ngah lawhna himah taleh kei ading in cidamna leh lungnopna hizaw hi. Tawmvei nuntak sung lungnop ding thupi hilo maw, lungnuam lopi a kum tampi dam niloh se sang in, ih ci adam velval ahiphial zongin a kisi veve ding hilel lo maw….\nTua Hotel ah kei bek agiak ka hi peuhmah kei hi. Ka kim ka pamah tangval honkhat lum khengkhang uh hi. Pawl khat a siklup, a khuplup, a ton kheukhau, a naksia tawh, a kamka heuhau tawh, tutphah lukham a zang tawh, ban kham velval a ihmu cih bang teng tawh tua Hotel pialkhang tengah kidim phei phengphang hi. Lupna umna baangte pangah sakol honkhat lususu zong muh ding om hi. Ka geia lum tangval samsan thelthal pawlkhatte’ annek lim, zudawn lim (Sa-kawng Eih-kawng)te sangin ka paam vua sakolte zun leh ekgim lianzaw ahihman in kei ading bangin tuate gim namtui zaw hi.\nGimnam nam tuamtuam in hong kimvial hi, ahizong in tuate laka ka kinaihpih pen ahi ka innkuanpihnu zasialsa Sizu gimin hong zo pen a, kisuangtak het lo takin kakam leh ka nak pan akhu ka paikheh sak hiahhiah lel hi. Tuapi mahin tulai la minthang mahmah khat “You are not alone” akici Michael Jackson la ka lungsim sungah hong dawk citciat se hi. Himah hi, tua Hotel ah agiak kei bek ka hikei a hamsatna banglo khat tuak leng ka kiimah hong huh ding Santali lum zilzial Zosuan tangpaal honpi khat om uh ahih manin ka lungmuang mahmah hi. Tua bek hi lo lai, ka Loksaih pang-ip sungah Khualpunu hong guansak zazialsa lompi khat tawh a omkhom den ka hi hi.\nKa za zong hong tum kuan ta, ak zong hong khuang ziahziah ta hi. Khuamialpi in zong Ni hong sel zo nawn pha lo himah taleh khuavak siang nai lo ahihman in sanggam takpi zong kimelmak theih hun laitak hilai hi. Khuavot lah kam thei nai lo, ka sing khulte lah tum kuan ta hi. Pai dinga ka van teng keilekei ka kisuat laitakin innsung lam kongkhak hong kihong a, meilah de kawmin inntekte tanu gol penin awneel tak tawh ” Pai sawm ta maw khawl lai ve.\nTuiso dawn phot ve ni, khuadam lua hilo maw” hong ci hialhial hi. Pai asawm khin himah hiveng tua awneel ka zak ciangin Datmei puak ding ka mangngilh lam ka phawk kik vat hi. Khuazing lai lua takpi hi! ” Pai nai kei ning e, ka van guan dan ahoih hiam cia avel pong hi ingh” ka cih khit ciangin ka tusuk kik thiangthuang hi.\nPrevious: Singapore ah SIA vanleng khat meikang\nNext: Zomi Diaspora le Diaspora Zomi (Part 2) ~ Cope Suan Pau


url: =Kammal kilawm pawlkhat (azom 16 Jan) :: ZOMI DAILY\nposted on 16 January 2015 at 10:33 pm Lomkholna: Article, DavidTuang\nNa kiimkot-ah lauhuaina om hi, cih na theih mah bangin, na kiangah Topa om den cih tel in.\nItna leh veina taktak sungah mai lamah ken thuakkik kha le’ng cih, launa leh patauhna om lo ding hi. I thuak leh a thuak hih ngam mai ding kisam hi.\nMaan(photo) sunga, i mel hoihlote i edit zel mah bangin, I lungsim hoihlote zong edit zel ni. Tua bang hi leh hoihna’ cingtaak taktak nei zo pan ding hi hang.\nPasian’ kiang pana hong pai itna pen, mite’ tung pana i ngah itna tawh kibang thei lo hi. Mite’ tung panin itna kingah pakin bei pak a, Pasian kiang panin itna kingah pah in tawntung itna (a bei thei lo itna) tawh kizom hi.\nA ettehhuai taktak mi thupi i cihte te pen, puatham hoihna ciang bek aneite hi lo a, lungsim siangtho a neite ahi uh hi.\nMi khat, a hoih lohna muh sakin i gensiat theih mah bangin, a hoihnate zong muhsak zel in pahtawi siam ni.\nLungmuan’na leh luahuaina pan suahtakna pen, Pasian khut sung bekah om hi. Topa beel ni. Bang hang hiam cih leh Topa in amah a beel mite lim takin kem hi.\nGam khat , minam khat adingin aman pha pen in, thauvui thautang hau-in, galkap tampi neihna hi lo zaw a, a nungta Pasian nei-in, ki makaihsakna hi zaw hi. Zomite hi bang lianin a kalsuan ihi gige hi. Lungkia kei ni. I maban khempeuh Topa’n hong zawhpih ding hi.\nLeitung hunte kisia mahmah ta a, den ciang, zingciang in bang piang ding cih thei lo ihih manin, den ciang zingciang leh mailam hun khempeuhte thei-in anei Pasian i neih ding kisam mahmah ta hi. Leitung thu theihna in, hong lungkhamsak a, Jesu Khazih i neihna in hong lungmuangsak hi.\nPrevious: Yangon khuapi sungah “The Interview” Movie kileizon in kiman\nNext: ZAM Thupuak :: 18 January 2015


url: =Nakpi nuamna thu – Rev. Thang Za Kap – Zomi Agape Church Inc\nNakpi nuamna thu – Rev. Thang Za Kap\nZomi Agape Church Inc > Zomi Agape Church Blog > Agape Digest > AD01 > Nakpi nuamna thu – Rev. Thang Za Kap\nNovember 28, 2021 by Zomi Agape AD01, Agape Digest, Hanthawnna\n“Tua gamah tuucingte in gamlakah giakin amau tuuhonte zaanin a cing uh hi. Topa’ vantungmi khat in amaute kiangah ding a, a kiimkot ah Pasian’ vang tang a, amaute in a kihta mahmah uh hi. Ahih hangin vantungmi in, “Lau kei un. Banghang hiam na cih uh leh, mi khempeuh ading nakpi nuamna thu kong zasak ding hi.” (LUKA 2:8-10 (Tedim Bible 1977 version)\nDr. Zam Khat Kham in a facebook ah Cambrigde Universtiy ii 2013 kuma a suaksak mi minthang pente sayin na koih hi. Tua lakah Jesuh pen a khatna na ahi hi. A nuntak zawh kum 2000 pha khin napi, a nungzui tam semsemin minthang semsem hi. Eite in zong ama suahni pawi a bawl laitak ihi hi.\nTualeh, ama hong puak Nakpi nuamna thu a cih pen bang hi ding hiam?\nNakpi nuamna thu I cih in: Jesuh a um khempeuh suahtakna ngahin vantung tung ding hi. “Ahi zongin a hun a cin ciangin eite khempeuh Pasian’ tate i suahtheih nadingin Thukham nuai-ah a om mite a hong tankhia dingin Pasian in a Tapa hong paisak a, tua Tapa pen leitung ngeina bangin numei sung panin hong suakin, Jew Thukham sungah hong nungta hi.” (GALATI 4:4-5 TDB)\nJesuh hong paina pen\n1. Luahsuak mawhna pan hong tanh khia ding\n2. Thukham nuai pan hong tanh khia ding, cih thu nih ngimna pi ahi hi. Rom 3:24 ah “Ahi zongin Pasian in a hong hehpihna hangin Khrih Jesuh tawh hong tatkhiat manin amah tawh i kipawlthei kik hi.”(ROM 3:24 TDB)\nCharles Spurgeon’ gentehna khat ah, vantung gam tung ding hi leh,\n1. Mi khempeuh in a neihsa khempeuh zuak ngam ding hi, ci hi.\n2. Tai 100 vangiak pua-in pai ding ci leh, kipan ding hi hang’ ci hi. (Kawlpi pan Thantlang pen tai 100 pha)\n3. Bawlsiatna thuak ding ci leh zong, kithuak ngam ding hi, ci hi.\n4. Vantunggam pen a KHAWNKHONG (a mawkna/ man paik lo) hi kici leh, kua mah ut lo ding hi, ci hi.\nKhrishmas pen a khawnkhong hi. Khrishmas i cih pen Pasian in a tapa a khawngkhong aa hong pia hi zen hi. A haupen pa zong tung thei ding, a zawngpen a haipen pa zong tung thei dinga Pasian in a khawnkhonga hong piak ahi hi. Gamtatna zong hi lo, upna leh hehpihna bek tawh a kingah ahi hi. I lungdam mana gamtat hoih ding cih bek hi-in gupna ngahna dingin hoihna kisam lo hi. Pa Sawmpi in “US gam zong min ci tel, taang ci tel teng bek mah a kitung hi” a cih mah bangin, Vangam zong mim ci tel, taang ci tel teng bek a tung ding ahi hi. LST sungah ka sapmi a tama ka telmi a tawm hi ci hi. Hehpihna hangbek hi. Pasian letsong Jesuh hang bek ahi hi.\n(December 25, 2020 hunpi sermon a kitom lakkik hi.)\nAgape Digest, Agape Digest 001, Hanthawnna, Rev. Thang Za Kap